
Prologi


Me kaikki, tämän ainoan tuntemamme luomakunnan olennot synnymme, elämme ja kuolemme, ja näin on aina ollut. Sinnittelemme eteenpäin niin suotuisina kuin vaikeinakin aikoina kuvitellen, että voimme itse vaikuttaa siihen, mitä meille elämämme aikana tapahtuu.


Mutta jos ei olekaan niin. Jos joku, tai jokin, päättää kaikesta puolestamme ja muuttaa elämämme kurssia vääjäämättömästi johonkin suuntaan, vaikka kuinka pyristelisimme vastaan. Me emme vain tiedä sitä ja oletamme, että olemme itse tahollamme tehneet oikeita tai vääriksi osoittautuneita ratkaisuja.


Entä jos elämämme tarkoitus onkin jokin aivan toinen kuin olemme itse ajatelleet. Ehkä jollekulle vaatimattomalle ja hiljaiselle elämän polun taivaltajalle onkin varattu suurten kansanjoukkojen johtajan rooli. Kenties hänen tekojensa seuraukset tulevat muuttamaan maailmaa tai ainakin osaltaan vaikuttamaan kokonaisten kansojen tulevaisuuteen. Ehkä emme aina tunnista voimavarojamme ja havahdumme siihen vasta kun jokin outo, selittämätön voima on sysinyt meitä eteenpäin.


Onko kaikki vain sattumaa? Ovatko maailman äärettömyydessä kaikki siihen kuuluvat elolliset vain osallisina jossain suuressa arpapelissä, jonka mukaan kohtalomme tulee määräytymään?


Elämämme on kuitenkin kuin matka, polku, joka joskus päättyy. Mitä lopun jälkeen tapahtuu, ja onko polun päässä odotettavissa vielä jotain muuta? Kenties.


Tärkeintä on kuitenkin, miten tuon matkamme olemme kulkeneet. Voimmeko katsella polullamme taaksepäin ja ajatella: ”Tein parhaani ja voin olla tyytyväinen.”


Jos näin on, se riittää.










Alku










New Mexico, kesä 1828


Taivas oli kauttaaltaan vaaleansininen ja se kaartui kauas horisonttiin täysin pilvettömänä. New Mexicon oloissakin poikkeuksellisen kuuma kesä näytti juuri nyt helteisimmät kasvonsa. Vain laulukaskaiden äänet täyttivät tienoon ruskeaksi kuivuneen heinikon yllä. Kaskaiden terävät siritykset olivat kuin katkeamatonta, korvia raastavaa tasaista surinaa, jota ei päässyt pakoon.


Mitään muita ääniä ei kuulunut. Aivan kuin kaikki muut elolliset olisivat hiljentyneet ja vaipuneet uuvahtaneina puiden ja pensaiden tarjoamien vähäisten varjopaikkojen kätköihin.


Kaiken lisäksi oli täysin tyyntä. Pienintäkään tuulenvirettä ei käynyt, ja paahtava helle sai ilman väreilemään kaidan ja kivikkoisen tien yläpuolella. Tien, jota pitkin kuului juuri saapuvan jokin hevosvetoinen kulkupeli.


Vielä ei lähestyviä matkalaisia pystynyt havaitsemaan, mutta tasainen, männyn neulasten pehmentämä ja vaimeasti kuuluva kavioiden kopse ilmaisi heidän olevan jo tiessä olevan mutkan takana ja ilmestyvän aivan kohta näkyviin.


Samalla kun tulijat vihdoin siirtyivät puiden varjojen täplittämästä hämärästä varjopaikasta kirkkaaseen auringonvaloon, voi jo erottaa punaruunikon morgan-hevosen ja arvokkaan näköiset, nelipyöräiset kiesit sen perässä.


Mustat, katetut kiesit pomppivat ylös ja alas epätasaisessa maastossa, ja matkustajat joutuivat vähän väliä tarraamaan kädellään penkinsyrjästä pysyäkseen mukana kyydissä. Hevonen kulki hitaasti käymäjalkaa eteenpäin, sillä kulkijoilla ei ollut mitään tähdellistä syytä rasittaa eläintäkään liikaa tässä varsin uuvuttavassa kuumuudessa.


Aurinko porotti täydeltä terältä, eikä musta, ripsureunainen katos paljoakaan helpottanut kieseissä istuvien matkustajien tilannetta. Kulkupelin takaosassa oli useita matkapakaaseja, joten kulkijat olivat ilmeisesti pitkällä taipaleella, ja luultavasti melkoinen osa heidän tämänhetkisestä irtaimesta omaisuudestaan oli lastattu mukaan.


Ohjia pitelevä keski-ikäinen, huolitelluilla viiksillä varustettu, melko hoikalta ja pitkältä vaikuttava mies oli pukeutunut mustaan herrainpukuun, joka tällaisessa kesän kuumuudessa sai hänen olonsa varmaan tuntumaan jokseenkin tukalalta. Mies riisui hetkeksi mustan ja kalliin näköisen stetsoninsa paljastaen tummanruskeat ja taiten leikatut hiuksensa, samalla kun pyyhkäisi hikipisarat otsaltaan.


Miehen vierellä istuva hentoinen, kalpea nainen näytti siltä, että hänkin oli tällä kertaa panostanut ulkonäköönsä mukavuuden kustannuksella. Vihertävän, tyylikkään matka-asun helmat olivat kuitenkin nyt pölyiset ja nainen katseli niitä hieman harmistunein ilmein.


Naisen vaaleilla hiuksilla oli soma, vihreä lierihattu, joka jonkin verran varjosti hänen kasvojaan auringon armottomalta paahteelta. Silti hän joutui välillä kevyesti sipaisemaan nenäliinalla poskiaan saadakseen tieltä nousevan pölyn pois kosteilta kasvoiltaan.


Penkillä, kiesien laidalla ja melkein näkymättömissä, istui vaaleankeltaisessa mekossaan noin kuusivuotias tyttönen, joka äitiinsä nojaten yritti torkahdella keikkuvassa kulkuvälineessä sen minkä pystyi. Lapsi oli mahtunut juuri ja juuri ujuttautumaan penkille siihen pieneen tilaan, joka hänelle oli jäänyt. Hänkin näytti hieman tuskastuneelta, sillä kuumuus tuntui koettelevan kaikkia kolmea matkustavaista yhtä lailla.


Kivikkoinen tie oli jo jonkin aikaa seuraillut matalan ja tyynenä virtaavan joen rantamaita. Joen, jonka reunat olivat kasvaneet kaisloista melkein kokonaan umpeen, ja jossa vesi lipui eteenpäin niin hitaasti, että oikeastaan se näytti melkein kuin pysähtyneen paikoilleen.


Aikaisemmin matkalaisten kulkema pitkä tie oli polveillut vuoroin tiheiden poppelimetsiköiden läpi ja vuoroin aukealla preerialla, jossa heinät olivat aaltoilleet melkein olemattomassakin tuulenvireessä aivan kuin preeria olisi ollut jokin vihertävä, kullanhohtoinen meri.


Tällä hetkellä kiesit liikkuivat melkein äänettömästi männynneulasten peittämää väylää, sillä reittiä reunusti vaihteeksi noiden kookkaiden havupuiden hallitsema metsäinen kaistale. Puiden jyhkeiden runkojen väleissä sinnitteli tiheitä pusikoita, vaikkakin näiden pensaiden lehdet olivat kuumuudesta ja veden puutteesta osittain jo kuivuneet ruskeiksi.


Nainen kääntyi miehensä puoleen ja oli juuri mainitsemaisillaan jotain vallitsevasta kuumuudesta, kun hän äkkiä sulkikin suunsa nähdessään miehen nostavan varottavasti kätensä ylös, samalla kun tämä nopeasti pysäytti hevosen.


”Shh! Mitähän tuo oli? Olin kuulevinani huudahduksia tuolta edempää”, sanoi mies hiljaa.


Nainen säikähti, sillä hän tiesi, että vaikka heille oli toisin vakuutettu, niin heidän valitsemansa reitti ehkä kuitenkin halkoi joidenkin villien intiaanien alueita, eikä hänellä ainakaan ollut halua kohdata sen kummemmin apasseja kuin muitakaan intiaaneja.


Mikäli he olivat ymmärtäneet kuulemansa oikein, intiaanit saattoivat kulkea joskus pitkiäkin matkoja pois vakituisilta asuinpaikoiltaan, eikä näitä satunnaisia vaelluksia voinut kukaan ennalta arvata.


Mies otti penkin sivustalta kiväärinsä ja tarkisti vielä, että se oli ladattu ja toimintakunnossa. Vaimonsa varovaisista estelyistä huolimatta hän kapusi alas kieseistä sanoen:


”Odota tässä ja pidä hevonen hiljaa paikoillaan. Valmistaudu siihen, että palaankin juosten, ja ole siksi valmiina kääntämään kiesit nopeasti ympäri. Minä käyn joka tapauksessa ensin vähän vilkaisemassa. Jotain siellä on, enkä halua jatkaa matkaa ennen kuin olen varmistanut, että meidän on turvallista edetä. Voi olla, että joudumme todellakin palaamaan takaisin tulosuuntaamme, jos lähistöllä majailee intiaaneja tai muita arveluttavia kulkijoita.”


Mies jätti vaimonsa pitelemään ohjia, ja nainen vilkaisi pelokkaasti ympärilleen, sillä hän oli jo aivan varma siitä, että kohta joku hyökkäisi puiden varjoista hänen kimppuunsa.


Mitään ei kuitenkaan tapahtunut, eikä edes outoja ääniä kantautunut metsiköstä hänen korviinsa. Sitten hän jäi huolestuneena seurailemaan miehensä kulkua, kunnes tämä kääntyi tiessä olevan mutkan taakse ja katosi hänen näkyvistään.


Mies oli kulkenut kuivuneen heinikon peittämää tien reunaa eteenpäin niin varoen kuin suinkin pystyi, ja pian huudot kuuluivat jo kovempina hänen korviinsa.


Hän ei kuitenkaan havainnut ympärillään mitään muita ääniä kuin suoraan edestäpäin kuuluvat huudahdukset, joista hän päätteli jonkun naisen olevan selvästikin suuressa hädässä, ja naisen epätoivoiset huudot saivat miehen kiirehtimään askeleitaan.


Päästessään lähemmäs äänten aiheuttajia hän ymmärsi melkein heti, mistä oli kysymys. Ensin mies säikähti nähdessään edessään olevat ihmiset, mutta sitten hän sai kuitenkin lisää rohkeutta kädessään olevasta ladatusta aseesta astellessaan varovasti kohti tapahtumapaikkaa.


Kauhistuneen oloinen nuori intiaaninainen seisoi aivan joen rannan tuntumassa käsissään jokin ohuesta nahasta kietaistu nyytti, jota tämä puristi tiukasti rintaansa vasten. Maassa naisen takana oli naruilla kokoon kiedottu vähän suurempi nahkainen nyytti, joka näytti matkakantamukselta.


Tämä melko pitkä, sievähkö intiaaninainen oli pukeutunut yksinkertaiseen, hihattomaan ja ohueen peurannahkamekkoon, joka oli koristeltu vain kirjaillulla vyöllä. Naisen mustat hiukset oli palmikoitu kahdelle nahkanauhoilla sidotulle palmikolle.


Naista vastapäätä seisoi uhkaavassa asennossa toinen intiaani; lyhyen tanakka, länkisäärinen mies. Miehen yllä oli puuvillapaita, nahkainen liivi ja ruskea kankainen lannevaate sekä jaloissaan mokkasiinit ja nahkaiset säärystimet. Miehen mustahiuksista päätä koristi vähän turbaanin lailla pään ympäri kietaistu ruosteenpunainen kangashuivi, ja kädessään mies piteli auringossa kimaltelevaa pitkäteräistä veistä.


Intiaanimies oli juuri lähestymässä naista, jolloin hädissään oleva nainen kirkaisi jälleen ja yritti kääntyä juostakseen karkuun. Mies syöksyi kuitenkin nopeasti naisen perään ja tempaisi kiinni tämän mekon selkämyksestä niin voimakkaasti, että ohut nahka antoi periksi ja repesi osittain saumoistaan.


Samalla nainen menetti tasapainonsa ja kaatui maahan polvilleen. Naisen epäonneksi nyytti putosi hänen käsistään, ja samassa silmänräpäyksessä intiaanimies jo tarttui nyyttiin ja viskaisi sen korkeassa kaaressa jokeen. Veden läiskähtäessä joen pinnassa lukuisat vesipisarat kohosivat korkealle ja auringon säteet saivat ne kimaltelemaan kaikissa sateenkaaren väreissä.


Nainen huusi taas jotain ja ojenteli kauhistuneena käsiään jokea kohti. Samalla nainen pyrki sinnikkäästi nousemaan taas jaloilleen. Intiaanimies oli kuitenkin naista vahvempi. Mies painoi naisparan väkivalloin takaisin alas ja kiskoi kädellään naisen ohutta nahkamekkoa reisiltä ylöspäin, eikä miehen julmista aikeista ollut epäilystäkään.


”Päästä irti naisesta!” huusi mustapukuinen mies. Hän lähestyi intiaaneja ripein askelin ja kivääri jo kohotettuna ampuma-asentoon.


Punahuivinen intiaani kääntyi salamannopeasti ympäri, nousi ylös ja lähti irvistäen ja veitsi kohotettuna juoksemaan miestä kohti. Mies huomasi ohimennen, että pelottavan näköisen intiaanin kasvot oli värjätty mustiksi otsalta poskiin asti. Juostessaan intiaani tuijotti häijysti pienillä viirusilmillään vierasta miestä, joka oli tullut häiritsemään tämän varsin katalia toimia.


Kivääriä pitelevällä miehellä ei nyt ollut liiemmälti aikaa epäröimiseen, ja hän ehtikin laukaista aseensa ennen kuin intiaani oli hänet saavuttanut. Intiaani pysähtyi osumasta ja horjui hämmästynein ilmein taaksepäin, punaisen veriläikän levitessä paidan rintamuksessa, kunnes tämä lopulta kellahti joen partaalta alas kaislikkoiseen veteen.


Tällä välin nuori intiaaninainen oli jo pääsyt jaloilleen ja kiirehtinyt joen reunalle vaikertaen jotain samalla suureen ääneen. Nainen oli nyt polvillaan maassa ja osoitti kädellään veteen.


”Kee, onaa, kee!” nainen huusi, purskahti itkuun ja näytti olevan epätoivosta suunniltaan.


Silloin mies tajusi jotenkin, että nyytissä oli täytynyt olla naisen lapsi, ja sen vuoksi tämä oli nyt niin järkyttynyt. Mies ei tosin ymmärtänyt, miksi nainen ei hypännyt jokeen etsimään omaa lastaan, mutta sitten hän päätti kuitenkin itse toimia. Hän riisui nopeasti takkinsa, heitti kiväärinsä maahan ja pudottautui rannalta veteen. Hän yritti muistella paikkaa, johon oli nähnyt nyytin lentävän, ja hän toivoi myös, että tiheä kaislikko olisi estänyt nyytin kulkeutumisen virran mukana etäämmälle.


Vettä oli onneksi vain reisiin asti kun mies haroi käsillään sameassa vedessä teräväreunaisten kaislojen seassa. Mies huomasi intiaaninaisen vaienneen, nousseen seisomaan ja jääneen tuijottamaan veden pintaa. Nainen oli ilmeisesti ymmärtänyt, että jostain syystä vieras valkoinen mies oli halunnut olla avuksi ja yritti nyt tosissaan etsiä lasta joesta.


Samassa miehen kädet osuivat veden alla johonkin, joka ei vaikuttanut vesiruoholta, vaikka se tuntuikin kietoutuvan hänen sormiensa ympärille. Heti kun hän tajusi, että ne olivat lapsen hiuksia, hän tarttui niihin lujalla otteella ja kiskaisi lapsen ylös vedestä.


Ohuesta peurannahasta tehty nyytti oli auennut ja virta oli vienyt sen mennessään, mutta nyytissä ollut alaston lapsi oli nyt kuitenkin tukevasti miehen käsissä, vaikkakin hiukan velttona ja sinertävänä, vaikuttaen jo melkein hengettömältä.


Nopeasti mies kahlasi rantaan ja jo kahlatessaan hän käänsi lapsen vatsalleen ja yritti painaa pientä rintakehää sormenpäillään saadakseen mahdollisesti keuhkoihin ja vatsaan joutuneen veden pois. Hän pelkäsi, että lapsi ei selviäisi, sillä tämä oli ehtinyt olla veden alla ehkä jo minuutin tai kaksikin. Sitten lapsi yllättäen alkoi yskiä ja pulautella vettä suustaan.


Mies huokaisi helpotuksesta ja kuunteli, kuinka lapsi päästi muutaman, ehkä säikähdyksestä johtuvan parkaisun ennen kuin hiljeni. Mies nosti lapsen pystyasentoon ja huomasi tämän tuijottavan totisena pelastajaansa suurilla, mustilla silmillään.


Laskeuduttuaan polvilleen maahan mies asetti lapsen varoen istumaan ruskeaksi kuivuneelle rantanurmelle ja teki vielä uuden, pikaisen tarkastuksen. Hän kuljetti sormeaan lapsen kasvojen edessä, ja tämä näytti seuraavan sormen liikettä herpaantumatta. Sitten hän nosti lapsen pystyyn ja havaitsi tämän seisovan tanakasti omilla jaloillaan, horjumatta tai kaatumatta.


Muuta mies ei lapsen hyväksi pystynyt tekemään, mutta kaikesta päätellen tämä noin parivuotias mustahiuksinen poikalapsi oli selvinnyt koettelemuksestaan ilman vaurioita. Tulevaisuus vasta näyttäisi, oliko veden alla oleminen jättänyt lapseen mitään vakavampia seurauksia, mutta ainakin toistaiseksi kaikki näytti tämän kohdalla olevan kunnossa.


Intiaaninainen oli seissyt koko ajan jonkin matkan päässä miehestä eikä ollut uskaltanut lähestyä häntä. Nainen oli kuitenkin lakannut vääntelemästä käsiään ja tuijotti nyt lastaan jotakuinkin helpottuneen näköisenä, mutta vieläkin erittäin epävarmana valkoisen miehen tulevista aikeista.


Lopulta kun mies oli vakuuttunut siitä, että lapsella ilmeisesti oli kaikki hyvin, hän muisti lapsen äidin. Hän otti lapsen syliinsä ja nousi ylös, käveli vieläkin melkoisen varuillaan olevan naisen luokse ja mitään sanomatta ojensi lapsen tätä kohti.


Nainen näytti edelleen hyvin pelokkaalta, mutta äidinrakkaus meni pelonkin edelle ja tämä nappasi nopeasti lapsen syliinsä. Sitten nainen kääntyi poispäin ja melkein juoksi matkanyyttinsä luo, sieppasi sen käteensä ja lähti kiireesti pinkomaan kauemmas rannasta eikä mennessään kertaakaan edes vilkaissut taakseen. Kohta nainen olikin lapsineen jo kadonnut näkyvistä metsikön suojiin.


Mies katseli hetken naisen perään, kunnes kääntyi hakemaan kivääriään ja takkiaan. Samalla hän vilkaisi joelle päin. Hän ei kuitenkaan ollut lainkaan huolissaan intiaanimiehestä. Osuma oli ollut tarkka, ja mies oli varmasti hengetön eikä uhkaisi heitä enää mitenkään.


Käveltyään takaisin vaimonsa luokse mies yritti ravistella kädellään mutaisia ja läpimärkiä housunlahkeitaan. Hetkeksi hän kuitenkin pysähtyi paikoilleen ja kuulosteli hiukan huolestuneena, olivatko tapahtuman aikaansaamat huudot ja laukauksen ääni mahdollisesti houkutelleet lähistöltä muita ihmisiä paikalle.


Mitään ei kuitenkaan kuulunut ja hän uskoi voivansa luottaa heidän hyvään onneensa.


Samalla kun mies heitti takkinsa kieseihin, hän kertoi muutamin sanoin vaimolleen tapahtumista joen partaalla.


Varmuuden vuoksi mies latasi kiväärinsä heti uudelleen, ennen kuin asetti sen takaisin paikoilleen penkin sivustalle. Sitten hän istahti tienposkeen, kiskaisi varsikenkänsä jaloistaan ja suurieleisesti tyhjensi niistä vedet kuumalle hiekalle.


”Enpä olisi uskonut, että joutuisin jo matkallamme harjoittamaan ammattiani. Pelkäsin ensin, että lapsi ei olisi lainkaan selvinnyt hengissä yllättävästä kylvystään. Se olisi ollut varsin huono enne meidän tulevaisuuttamme ajatellen, mutta luulen, että loppujen lopuksi hänelle ei käynyt kuinkaan”, mies totesi.


Hänen vaimonsa nyökkäsi ja ajatteli samalla mielessään, miten kauhealta lapsen äidistä oli mahtanut silloin tuntua, kun tämä oli tajunnut lapsensa olevan joen syvyyksissä. Sitten nainen kuitenkin kiinnitti huomionsa miehensä epäsiistiin ulkoiseen olemukseen.


”Katso nyt itseäsi, Matthew! Millaisen kuvan annatkaan meistä uudessa virassasi rapaisine vaatteinesi”, sanoi nainen muka toruen, mutta pystyen jo vähän pilailemaankin havaittuaan, että he olivat itse tällä kertaa kuitenkin selvinneet pelkällä säikähdyksellä ja vain miehen vaatteiden likaantumisella.


Kuumuuden kellastuttamassa ruohikossa istuva mies ei ensin vastannut mitään, mutta hän hymyili itsekseen samalla kun riisui vielä märät sukkansakin ja yritti kiertää niistä enimmät vedet pois. Sitten hän rupesi kiskomaan kosteita sukkiaan suurella vaivalla takaisin jalkoihinsa, kunnes hän lopulta luopui toivottomaksi osoittautuneesta yrityksestä.


Hetken aikaa mies vielä empi kengät kädessään, mutta sitten hän ilmeisesti tuli toisiin ajatuksiin eikä työntänytkään jalkojaan niihin. Hän nousi ylös, hipsi paljain jaloin kiesien vierelle ojentaen sukat ja märät kenkänsä vaimolleen. Tämä otti ne vastaan sievästi sormenpäillään, varoen visusti likaamasta vaatteitaan ja laittoi ne sitten kiesien jalkatilaan.


”No minäpä kerron heille, että olen vain nauttinut olostani luonnon helmassa. Ja sainpahan lisäksi hiukan helpotusta tähän piinaavaan helteeseen jouduttuani pulahtamaan vilvoittavaan veteen”, vastasi mies viimein eikä voinut olla naurahtamatta huvittuneena ennen kuin tuumaili:


”Aurinko paahtaa nyt niin kuumasti, että luultavasti vaatteeni kuivuvat piankin. Yritän sitten harjata niistä myöhemmin enimmät savet pois. Näköjään matkalla voi sattua kaikenlaista, johon ei osaa ennalta varautua. Toivottavasti tämä oli kuitenkin ainoa kohtaamisemme intiaanien kanssa tällä matkalla.”


”Sitä minäkin toivon. Enkä ymmärrä, mistä he yhtäkkiä ilmestyivät? Meillehän vakuuteltiin, että tällä reitillä ei olisi intiaaneja ja että tätä kautta olisi turvallista kulkea”, ihmetteli nainen samalla kun löyhytteli nenäliinalla kasvojaan.


”Niin. En tosin ole kummoinenkaan asiantuntija intiaanien suhteen, mutta miehen vaatetuksesta päätellen otaksun, että hän olisi saattanut olla vuoristoapassi eikä ilmeisesti ollenkaan kotoisin näiltä seuduilta. Naisesta en ole mitenkään varma, mutta apassi hän ei ainakaan ollut. Luulen että nainen oli tullut jostain kauempaa ja oli matkalla jonnekin vielä kauemmas, päätellen siitä, että hänellä oli lapsensa lisäksi aika paljon kantamista mukanaan. Tuo intiaanimies oli varmaan seuraillut naista jo pitkään ja varsin epämiellyttävin aikein.”


”En ole ollenkaan pahoillani, että tuo julma mies menetti henkensä, kun vain ajattelenkin, miten hän kohteli tuota naisparkaa. Ja kaiken lisäksi tuo hirviömäinen intiaani heitti vielä avuttoman lapsenkin jokeen!” sanoi nainen kauhistellen.


Mies nyökkäsi ja oli pitkän aikaa hiljaa, ennen kuin sanoi:


”Toivottavasti Jumala antaa minulle anteeksi, että olin itseni puolustamiseksi pakotettu surmaamaan ihmisen. Mutta pelastinhan sillä teolla kuitenkin samalla viattoman lapsen ja hänen äitinsä. Ehkä se oikeutti minut tuohon julmaan tekoon.”


Sitten mies vääntäytyi kieseihin ja antoi hevoselle lähtömerkin, ja samalla hänen vaimonsa siirsi hameensa helmoja vähän kauemmas estääkseen niitä likaantumasta.


Kiesit notkahtivat hieman kun ne lähtivät liikkeelle, ja samalla naisen vieressä uinaillut tyttönen heräsi ja hieroi silmiään sanoen unisesti:


”Äiti, pamahtiko jossain? Ihan kuin olisin kuullut sellaisen äänen.”


”Ei se mitään ollut. Taisit nähdä unta, pikkuinen”, sanoi nainen hymyillen ja veti puuvillamyssyä tarkemmin tytön kullanhohtoisten, punaruskeiden hiusten peitoksi.


Tyttö näytti tyytyvän tähän tietoon ja alkoi katsella kiinnostuneena ohitse vilahtavia maisemia, mutta välillä hänen katseensa siirtyi isän mutaisiin housunlahkeisiin ja hän jäi itsekseen ihmettelemään näkemäänsä.









Ensimmäinen elämä










Loppu ja epätoivo


Texas, Panhandle Plains, syksy 1843


Nahcomence räväytti silmänsä auki. Hän oli havahtunut unestaan aivan kuin jonkin näkymättömän käden töytäisystä. Tuo outo tunne viipyi yhä hänen mielessään kun hän katseli ympärilleen biisoninnahkateltassa, jossa hän asui.


Hän rauhoittui kuitenkin pian huomatessaan, että teltassa ei ollut tunkeilijoita ja kaikki tutut esineet olivat omilla paikoillaan seinän vierustoilla, aivan kuten ennenkin.


Hämärässäkin hän erotti metallinastoin koristellun kiväärinsä, lukuisat jousensa nuolineen, vaatteensa ja muut tavaransa samoilla sijoilla, joihin ne olivat illalla jääneet. Teltan ulkopuolelta ei kuulunut ääntäkään, joten Nahcomence päätteli, että oli vielä hyvin varhaista. Hitaasti ja varoen herättämästä vierellään nukkuvaa nuorta naista hän vääntäytyi istumaan.


Istuskellessaan siinä vielä muutaman tovin mies katseli lämpimien taljojen alla makaavaa vuodekumppaniaan, joka nukkui tasaisesti hengittäen ja pehmeät huulet hieman raollaan. Nainen oli häntä itseään pari vuodenkiertoa nuorempi, vasta viidentoista, mutta jo pyöreän naisellinen ja Nahcomencen mielestä kaunein kaikista leirin naisista.


Hän hymyili itsekseen, sillä hänen mielessään häivähti jotain, jolla olisi ollut mukava aloittaa uusi päivä. Heidän liittonsa oli kestänyt vasta puolen kuunkierron verran, eikä uutuudenviehätys ollut vielä laantunut. Hän ei kuitenkaan herättänyt nuorta vaimoaan vaan kurkotti käteensä peurannahkahousunsa, puki ne ylleen ja nousi sitten varovasti seisomaan.


Hän etsi vielä kaislamatoilla peitetyltä lattialta helmillä ja piikkisian piikeillä kirjaillut mokkasiininsa ja veti ne jalkoihinsa, ennen kuin avasi hiljaa teltan ovivuodan ja pujahti ulos aamuhämärään.


Teltan pehmeä lämpö vaihtui ulkoilman koleuteen, mutta nuori mies ei nyt suuremmin välittänyt siitä. Hän veti sisäänsä raitista ilmaa ja haukotteli makeasti samalla kun oikaisi kätensä nautinnolliseen venytykseen.


Nahcomence vilkaisi teltan oviaukon viereen asetettua sotakilpeään. Sekin oli totutusti entisellä paikallaan ja hän hipaisi sitä kevyesti kädellään. Kilven paksuun biisoninnahkaan muutamalla yksinkertaisella vedolla maalattuja, taistelukohtauksista kertovia kuvia reunustivat kotkan ja variksen sulat sekä jokunen pitkä tupsu tummia ihmishiuksia.


Comanche-mieheksi Nahcomence oli epätavallisen pitkä ja hoikka, sillä hänen heimonsa miehet olivat enimmäkseen lyhyenläntiä ja tanakoita. Kuka ties, ehkä Nahcomencen esi-isiin oli sekoittunut vähän espanjalaista tai jotain muuta vierasta verta, ja hän oli perinyt sitä kautta edullisen ulkonäkönsä. Hänen jäntevän, vaaleanruskeaksi paahtuneen ylävartalonsa peittona olivat vain hänen harvinaisen pitkät, mustat hiuksensa, jotka valuivat kiiltävinä ja suorina aina vyötärölle asti.


Hänellä oli myös mieheksi ehkä melkeinpä liian täydelliset kasvonpiirteet, joiden erikoisena yksityiskohtana olivat suuret, tummat silmät, niin tummat, että ne näyttivät aivan pikimustilta. Leirin kaikkien muiden ihmisten silmät olivat vaalean- tai tummanruskeat ja yleensä ne olivat pienemmät ja näyttivät vinommilta kuin Nahcomencen silmät. Hänen kauniisti kaartuvat silmäripsensä olivat pitkät ja hiilenmustat, ja moni nainen olisi ollut niistä kateellinen.


Häntä oli usein kiusoiteltu noista erikoisista silmistään, joiden kaltaisia ei kukaan ollut koskaan aikaisemmin nähnyt. Hän oli itsekin ihmetellyt tätä ominaisuuttaan, mutta ei ollut keksinyt siihen mitään järkevää selitystä.


Eräs sukulaismies oli aikoinaan antanut oman peilinsä hänen käteensä, ja kun hän oli vilkaissut siitä kuvajaistaan, hän oli ollut järkyttynyt näkemästään ja usean vuodenkierron ajan hän oli pitänyt itseään jonkinlaisena omituisena kummajaisena.


Nahcomence mietti itsekseen, miten nopeasti syksyn sää saattoikaan vaihdella. Vielä edellisenä aamuna oli ollut melkein kesäisen lämmintä. Nyt ilma oli sumuinen, ja kylmänpuoleinen tuuli puhalsi hänen paljaalle iholleen. Hän värisi hiukan, sillä hänellä ei tosiaankaan ollut yllään muuta kuin kevyet mokkasiininsa ja ohuesta peurannahasta tehdyt housunsa.


Pohtimatta sen enempää vaatetustaan hän kyllä aisti viiman ympärillään, mutta hän ei kuitenkaan halunnut vielä palata takaisin teltan lämpöön.


Keskellä sakenevaa usvaa, joka nousi noin sadan askeleen päässä virtaavasta joesta, leirin biisoninnahkateltatkin erottuivat enää vain vaivoin, mutta hän ei kuitenkaan havainnut maisemassa mitään totutusta poikkeavaa.


Rauhallisin mielin hän käveli loivaa mäenrinnettä alas joelle päin, pysähtyi matkalla heittämään vetensä ja jatkoi sitten kulkuaan rantaan saakka. Siellä hän kyykistyi veden äärelle ja lähetti samalla hiljaisen toiveensa veden hengille, että nämä antaisivat hänen rauhassa upottaa kätensä veteen eivätkä kiskoisi häntä joen syvyyksiin. Sitten hän kauhoi kämmenillään vettä kasvoilleen ja veden kylmyys sai hänet hetkeksi haukkomaan henkeään.


Noustuaan jälleen seisomaan hän käveli muutaman askeleen verran rinnettä ylöspäin ja istahti lopulta kellastuneen ruohikon keskeltä nousevalle kivelle katselemaan, kuinka taivaanrannalta kohoavan auringon kajo yritti pikkuhiljaa läpäistä tiheää ja koko ajan paksummaksi käyvää sumuverhoa.


Paikasta, jossa virta ylitti joen kivikkoisimman kohdan, kuului hiljainen veden lorina. Mitään muita ääniä ei kuulunut. Edes aamun linnut eivät äännelleet, kuten yleensä. Tämä seikka mietitytti nuorta miestä hieman, mutta hän hymähti itsekseen ja ravisti tuon outouden tunteen mielestään.


Omiin ajatuksiinsa vaipuneena Nahcomence tuijotti joessa uiskentelevia keltaisia puiden lehtiä, joita hitaasti lipuva vesi oli tuonut mukanaan ylävirralta. Ympärillä avautuva ja sumun pehmentämä tuttu maisema näytti kauniilta hänen silmissään. Maailma kylpi ruskan eri sävyissä, sillä suurin osa syksyn värittämistä puiden lehdistä oli vielä tukevasti kiinni oksissa. Myös pienten pensaiden ja ruohojen vihreys oli vaihtunut keltaiseen ja okraan.


Jonkin matkan päässä erottui usvan seasta heimon suurilukuinen hevoslauma. Osa hevosista torkkui puoliunessa, mutta jokunen niistä liikahteli rauhallisesti eteenpäin hamutessaan maasta syksyn viimeisiä ruohonkorsia suuhunsa.


Tietämättä vieläkään, mikä hänet oli herättänyt näin aikaisin, Nahcomence jäi kuitenkin pohdiskelemaan menneitä vuodenkiertoja. Hän hymyili itsekseen ajatellessaan, miten hyvin hänen asiansa nyt olivatkaan. Hän oli kohtalaisen tyytyväinen siihen, että hänen tähänastinen elämänsä oli ollut niin mutkatonta. Hän oli saanut kaiken haluamansa, eikä kukaan ollut asettanut hänelle rajoja mihinkään asiaan. Hän oli aina voinut päättää omista tekemisistään niin kuin tahtoi.


Hänen ei ollut poikavuosiensa aikana, eikä aikuisena miehenäkään, tarvinnut nähdä juuri lainkaan vaivaa oppiakseen täydelliseksi ratsastajaksi tai heimonsa parhaimmaksi metsästäjäksi ja soturiksi. Kaikki tuntui sujuvan häneltä helpommin kuin muilta, mutta hän ei silti ollut koskaan väsynyt haastamaan itseään vieläkin parempiin saavutuksiin.


Moni olisi voinut ajatella, että tällainen elämän kertakaikkinen helppous olisi saanut hänet kasvamaan hiukan ylimieliseksi. No, oikeastaan hän omassa mielessään vähän halveksikin niitä, jotka laiskuuttaan eivät edes yrittäneet parastaan vaan antoivat aina asioiden mennä omalla painollaan.


Hän ei milloinkaan ollut ymmärtänyt heimonsa muiden miesten tapaa olla välittämättä mistään muusta kuin syömisestä, metsästämisestä tai sotimisesta. Sen enempää nuoret kuin vanhemmatkaan miehet eivät yleensä tehneet juuri muuta kuin vain kaikkein välttämättömimmät asiat.


Nämä mieluummin makoilivat ulkosalla rinteessä piippua poltellen, välittämättä edes keksiä kunnollista syytä kallisarvoisen piipputupakan tuhlaamiseen. Tai sitten he vain istuivat tulien äärellä syömässä milloin mitäkin, kunnes olivat niin täynnä, että pystyivät vain röyhtäilemään, ja siinä vaiheessa kaikenlainen muu liikkuminen ei enää olisi tullut kysymykseenkään.


Tällainen laiskottelu ei ollut kuitenkaan koskaan ollut Nahcomencelle mieleen. Hänen piti koko ajan saada tehdä jotain, keksiä uusia asioita tai kehittää vanhoja taitojaan. Jotenkin hänen luonteensa oli täysin poikennut muista, sillä hän oli aina ollut erityisen utelias ja kokeilunhaluinen, eikä hän oikeastaan milloinkaan ollut tahtonut pysyä pitkään aloillaan.


Totta kai hän silti oli viihtynyt ikäistensä nuorten miesten seurassa. Yhteiset, jännittävät metsästysretket olivat olleet hänestä mitä parhainta ajanvietettä, ja verenvuodatusten täyttämät sotaretket olivat aina vahvistaneet heidän toverillista yhteenkuuluvaisuuden tunnettaan entisestäänkin.


Monesti hän oli nauranut vatsansa kipeäksi kuunneltuaan nuotion ääressä istuskelevien taitavien tarinaniskijöiden hupaisia kertomuksia, mutta siinä vaiheessa kun muut jo olivat heittäytyneet selälleen hiekalle laiskottelemaan, hän oli yleensä noussut ylös ja lähtenyt tekemään omia juttujaan.


Jo monen vuodenkierron ajan Nahcomence oli kerännyt itselleen omaisuutta, kuten hevosia, aseita ja taljoja, sillä hänen mielestään hänenkin oli ollut jo aika perustaa oma perhe.


Toisaalta, hän olisi pienellä hinnalla kyennyt ostamaan itselleen kelvollisen naisen niistä lukuisista eriheimoisista orjanaisista, joita varakkaammat miehet olivat sotaretkillä tai vaihtamalla haalineet omistukseensa, mutta nämä naiset eivät oikeastaan olleet koskaan kiinnostaneet häntä.


Nahcomence oli poikavuosiltaan asti metsästänyt riistaa äidilleen ja saanut valmiin ruoan tämän tulisijalta. Hänen äitinsä ja sisarensa olivat huolehtineet myös hänen vaatteistaan, ja kaiken muun tarvittavan hän oli tehnyt itse. Hän oli onnistunut löytämään halukkaita naisia tyydyttämään hänen miehentarpeensa, joten sitäkään varten hän ei ollut koskaan tarvinnut orjanaisia.


Nahcomence oli kuitenkin aikanaan jo päättänyt solmia perinteiden mukaisen liiton jonkun viehättävän comanche-tytön kanssa, tytön, joka olisi ollut hänen vaatimustensa mukaan myös käytökseltään mahdollisimman miellyttävä ja palvelualtis. Vaimo ja lapset olivat joitakin aikoja sitten alkaneet tuntua houkuttelevilta, varsinkin kun useimmat hänen ikätovereistaan olivat jo perheellisiä.


Hän olisi voinut valita naimattomista tytöistä varmasti kenet tahansa, koska hänelle oli siis kaikeksi onneksi siunaantunut kohtalaisen miellyttävä ulkonäkö, jota nuoret naiset eivät voineet vastustaa.


Omasta mielestään ei hänen luonteessaankaan ollut moittimista. Hän oli yrittänyt aina elää sovussa kaikkien kanssa, jos se vain suinkin oli ollut mahdollista. Häntä ei suin surminkaan kukaan olisi ollut voinut kutsua törkimykseksi tai riidanhaastajaksi.


Mutta muiden tarjokkaiden epäonneksi hän oli iskenyt silmänsä vain yhteen tiettyyn nuoreen naiseen, joka olikin ollut suopea hänen lähentymisyrityksilleen. Lopulta Nahcomence oli arvellut keräämänsä omaisuuden riittävän maksuksi ja hän oli esittänyt tarjouksensa tytön isälle. Tämä oli ollut tyytyväinen ehdotettuun summaan ja oli mielihyvin luovuttanut hänelle kauniin tyttärensä kauppahinnan vastineeksi.


Kauppa oli Nahcomencen mielestä ollut hyvin onnistunut, eikä kumpikaan naimakauppaan osallinen ollut tullut myöhemminkään katumapäälle. Tällä hetkellä hän ajatteli, että hänen elämänsä tuntui olevan kaikin puolin järjestyksessä, ja tulevaisuuskin näytti lupaavalta.


Aikoinaan nuorena poikasena, kun Nahcomence oli istuskellut varttuneiden miesten ja tarinoitsijoiden keskuudessa, hän oli kuullut näiden kertovan, että hyvin monta sukupolvea aikaisemmin hänen heimonsa kunnioitetut esiisät olivat irtautuneet isommasta kansasta ja muodostaneet oman heimonsa.


Muut, lähinnä heidän pahimmat vihollisensa, olivat silloin alkaneet kutsua heitä comancheiksi, ja lopulta he olivatkin omineet tämän nimityksen itselleen. Samalla he olivat siirtyneet kaukaa pohjoisilta vuorilta ja vanhoilta, alkuperäisiltä asuinsijoiltaan näille preerian avoimille tasangoille.


Sen jälkeen tuo suuri, sotaisa ja alati kasvava comanche-kansa oli monen sukupolven ajan hallinnut preeriaa miten tahtoi. Comanche-klaanien hallitsema alue, comancheria, oli laajentunut monen osavaltion alueelle.


Nahcomence ei tiennyt, eikä sen kummemmin piitannutkaan mistään osavaltioista tai rajoista. Hänelle preeria oli yhtä ja samaa punaisen miehen asuttamaa maata, jonka Suuri Henki oli heille asuttavaksi osoittanut.


Comancherian väkirikas valtakunta oli muodostunut lukuisten eri comanche-heimojen muodostamista pienemmistä kylistä, joilla oli omat päällikkönsä ja kyläkuntansa. Näiden comanche-kylien muodostamat ketjut jatkuivat joka suuntaan ja monien päivämatkojen päähän.


Lukemattomien vuodenkiertojen aikana comanchet olivat onnistuneet ryöstämään eri vihollisheimojen leireiltä suuret määrät poneja ja hevosia. Tämän saman olivat saaneet kokea myös valkoiset uudisraivaajat, joilta comanchet olivat vieneet lähes kaikki hevoset, ja näitä auttamaan lähetetyt sotilaat olivat kärsineet voittamattomien comanche-sotureiden käsissä saman kohtalon.


Comanchet olivat tavan takaa siepanneet mukaansa myös muiden heimojen nuoria, riuskoja miehiä ja eri-ikäisiä naisia orjiksi ja kaupankäynnin välineiksi.


Muutamilla korkea-arvoisilla comanche-sotureilla oli saattanut olla lukuisia orjia ja vaimoja. Orjat olivat aina olleet comancheille samanlaista omaisuutta kuin valtavat hevoslaumatkin, ja vilkas kaupankäynti sekä hevosilla että orjilla oli ollut comancheille erittäin kannattavaa suomalla heille aina vain lisää suuria rikkauksia.


Comanchet olivat aikojen kuluessa laajentaneet hallitsemaansa aluetta aina meksikolaisten maille asti ja pian he olivat ryöstäneet nämäkin putipuhtaiksi. Ryöstöretket olivat saattaneet ulottua hyvinkin kauas comancheriasta ja syvälle meksikolaisten asuttamalle alueelle. Nämä retket olivat joskus kestäneet jopa kokonaisen kuunkierron ajan, ja ryöstettyjen, valtavien hevoslaumojen polkemat reitit olivat nähtävissä maastossa vielä monien vuodenkiertojenkin jälkeen.


Usein hevosten lisäksi saaliina oli ollut myös nuoria meksikolaisnaisia ja - tyttöjä. Heistä moni soturi oli saanut itselleen vaimon tai kaksi, jotka nopeasti oli opetettu heimon tavoille. Välillä opettaminen oli pitänyt tehdä nyrkein tai piiskaamalla, mutta jos vaihtoehtona olisi lopulta ollut jopa hengen menettäminen, niin päästäkseen helpommalla nämä naiset kuitenkin aina lopulta olivat päättäneet alistua osaansa. Jossain vaiheessa heistä olikin tullut jo heimon täysivaltaisia jäseniä.


Menneiden vuodenkiertojen aikana comanchien suuret sotaretket olivat osuneet yleensä tarkoituksella täydenkuun aikaan. Nämä ”verikuun” yöt olivat herättäneet jo pitkään kauhua myös valkoisten parissa. Nahcomencekin oli useasti osallistunut koko illan kestäneisiin sotatansseihin, jotka oli pidetty kuun kelmeässä valossa juuri ennen sotaretkille lähtöä, ja joilla soturit olivat hakeneet rohkeutta tuleviin koitoksiin kiihdyttämällä tanssillaan itsensä melkein transsiin asti.


Nahcomence oli kuullut, että joidenkin muiden comanche-heimokuntien alueilla näillä ”verikuun” retkillä oli joskus ryöstetty myös muutamia preerialle muuttaneiden valkoisten uudisasukkaiden naisia, ja sitä eivät valkoiset miehet olleet voineet sulattaa. Nämä olivat monesti yrittäneet hakea naisiaan takaisin, ja lopulta he olivat saaneet myös partasuusotilaat avukseen.


Sotilaat olivat ryhtyneet rajuun vastaiskuun, jolloin monta taistelua oli käyty ja ihmishenkiä menetetty puolin ja toisin. Näihin taisteluihin olivat joutuneet osallisiksi muutkin kyläkunnat, vaikka ne olivat olleet täysin syyttömiä valkoisten naisten ryöstämiseen. Koston kierre oli vain jatkunut, ja jossain vaiheessa elämä olikin sitten alkanut olla pelkkää veristä sotaa.


Usein sotaretket olivat comanchien osalta kuitenkin päättyneet voitokkaasti. Miehet olivat riemuitsevana joukkona ja voittolauluja laulaen palanneet leirille, verisiä keihäitään ja irrotettuja päänahkoja heilutellen. Paluureitin varrelle oli voiton merkeiksi jätetty virumaan surmattujen vihollisten silvottuja ruumiita. Osa vihollisvangeista oli raahattu leirille orjiksi tai tuottamaan kyseenalaista huvia leiriläisille kidutusten muodossa.


Nahcomence oli nähnyt paljon julmuutta nuoren elämänsä aikana, sillä kaikenlainen vankien kiduttaminen oli ollut kovin yleistä comanchienkin keskuudessa. Varsinkin comanche-naiset olivat näiden taitojen mestareita. Hän oli usein katsellut vierestä mitä mielikuvituksellisimpia kidutustapoja, mutta häntä oli jotenkin kuvottanut itse osallistua niihin.


Nähdessään väkijoukkojen huutavan ja riemuitsevan kuin hurmoksessa näiden kuunnellessa vankiensa kiljuvan tuskissaan, kunnes uhrit lopulta armeliaasti menettivät tajuntansa, hän oli usein jo alkuvaiheessa kääntynyt ja poistunut omiin oloihinsa.


Vaikka Nahcomence oli aina tuntenut suurta ylpeyttä siitä, että hän kuului comanchien ylvääseen ja mahtavaan kansaan, oli hänkin, nuoresta iästään huolimatta, alkanut jo kyllästyä väkivaltaan ja ainaisiin kahakoihin. Jotenkin hän kaipasi elämäänsä jotain muutakin. Hän ei kunnolla enää muistanut aikaa, jolloin hän ei olisi istunut poninsa selässä taistelemassa valkoisia tai punaisia miehiä vastaan, tai ollut ainakin valmistautumassa siihen.


Hän ei ollut koskaan oikeastaan kyennyt samaistumaan ikäisiinsä tovereihin, joiden elämän ainoa tarkoitus oli näyttänyt olevan sodankäynti. Lisäksi vuosikausia jatkuneet kiivaat yhteenotot, sekä valkoisten sotilaiden että vihamielisten heimojen kanssa olivat jo julmasti harventaneet nuorten miesten rivistöä. Varsinkin arapahot ja cheyennet olivat aiheuttaneet comancheille jatkuvasti hankaluuksia.


Nahcomence oli kuitenkin aina urheasti osallistunut taisteluihin ja hyökännyt pelottomasti vastustajien suurtakin ylivoimaa vastaan. Moni partasuusotilas tai vihollisheimojen soturi oli kuollut hänen käsiensä kautta, ja heidän verensä oli usein punannut hänen ihonsa ja poninsa kyljet.


Hän oli itse onnekseen selvinnyt taisteluista lähes vahingoittumattomana, mutta hän oli nähnyt hyvien tovereittensa nuorten vaimojen jäävän ilman miehiään, nähnyt heidän kärsimyksensä ja suruaikana verille viilletyt jäsenensä. Hän oli kuullut isättömien lasten itkut ja hän oli kätkenyt ne kaikki murheissaan sydämeensä. Lopulta hän oli ajatellut, että elämän pitäisi voida tarjota heille jotain muutakin kuin ainaista sotimista.


Vaikka vihamielisten heimojen vältteleminen olikin välillä hankalaa, niin eniten ongelmia tuotti kuitenkin valkoisen miehen lisääntynyt läsnäolo preerian kansojen alueella. Partasuusotilaat olivat rakentaneet linnoituksiaan valkoisen miehen kulkureittien varsille sekä valkoisten valtaamien maa-alueiden lähettyville.


Sotilaat halusivat tällä toiminnallaan suojella uudisasukkaiden asuttamia alueita, ja samalla nämä pyrkivät aseittensa voimalla karkottamaan preeriaa ennen hallinneet comanchet mahdollisimman kauas. Riistaeläimet olivat tästä häiriintyneinä siirtyneet laiduntamaan toisaalle, matkojen päähän comanchien alueista. Jopa perinteiset, kaikkina aikaisempina vuodenkiertoina toteutetut, comanche-heimon eri klaanien yhteiset retket pohjoisemmille alueille biisoninmetsästystä varten olivat nyt vaarantuneet.


Nahcomence oli varma, että biisonit olivat kulkeneet kauemmas, koska jotkut valkoiset miehet olivat järjestelmällisesti ruvenneet lahtaamaan niitä suuria määriä, vaikka eivät edes tarvinneet niiden lihaa tai nahkoja mihinkään. Nahcomence ja hänen toverinsa olivat metsästysretkillään useasti nähneet, kuinka biisonien ruhot oli vain jätetty mätänemään maahan. Nahcomence ei kuitenkaan tiennyt sitä, että valkoinen mies oli järkeillyt mielessään, että kunhan intiaaneilta loppuu ruoka, samalla loppuvat myös intiaanit.


Jotkut comanche-klaanit ja myös muut preerian punaisen miehen kansat olivat tosiaan jo hätää kärsimässä, sillä biisonien vähentyessä heidän elinolonsa ja toimeentulonsa olivat suuresti vaarantuneet, ja talvisin jopa nälkäkuolema oli monien heimojen uhkana.


Nahcomence muisti, miten kevättalvella kolme vuodenkiertoa aikaisemmin joukko eri comanche-leirien suuria päälliköitä oli lähtenyt tapaamiseen valkoisen miehen kanssa. Heillä oli ollut tavoitteenaan saada aikaan sopimus, jonka mukaan heimot saisivat vapaasti asua preerialla ja metsästää biisoneita ja muuta riistaa niin kuin monien sukupolvien ajan olivat tehneet.


Neuvotteluun oli tuolloin lähtenyt yli kahden käden verran suuria heimopäälliköitä ja lisäksi neljän käden verran muita arvostettuja heimojen jäseniä perheineen. Heillä oli ollut mukanaan kaksi valkoihoista vankia, hieman kidutuksista kärsineitä tosin, jotka oli ollut tarkoitus vapauttaa, ja tällä vankiensa luovuttamisella he olivat toivoneet saavansa hiukan etua neuvotteluihin. Mutta valkoinen mies oli pettänyt heidät, ja kaikki comanche-neuvottelijat, kuten myös heidän mukanaan matkustaneet naiset ja lapset, oli surmattu.


Juuri tämä julma teurastus oli ollut viimeinen pisara, jonka vuoksi Nahcomence ja pieni osa muita comancheja olivat vakavasti ryhtyneet harkitsemaan sitä, että he vielä joskus perustaisivat uuden leirinsä kauemmas valkoisen miehen vankkuriteistä ja partasuusotilaiden linnakkeista. He taistelisivat mieluummin vieraiden intiaaniheimojen kanssa, kuin katalaksi osoittautunutta ja koko ajan suurilukuisemmaksi käyvää valkoisten armeijaa vastaan.


Siksi Nahcomence ja muut hänen kaltaisensa rauhallisempaa elämää kaivanneet comanchet olivat vajaata vuodenkiertoa aikaisemmin pakanneet tavaransa ja koonneet poninsa, irrottautuneet monisatapäisestä comanchekyläkunnasta ja muodostaneet oman, pienen joukkionsa ja lopulta suunnanneet etsimään seutua, jossa voisivat elää rauhassa.


Voitokkaasta ja mahtavasta comanche-kansasta irtautuminen ei kuitenkaan ollut kenellekään ollut helppoa, ja asian pohtiminen oli vienyt paljon aikaa. Monet perhekunnat olivat pitkään häilyneet kahden vaiheilla eivätkä olleet pystyneet helposti tekemään päätöstään. He olivat joutuneet puntaroimaan asiaa mielessään monelta kantilta. Muuttoa suunnittelevien ihmisten läheiset ja tuttavat olivat kieltäytyneet lähtemästä heidän mukanaan, joka tarkoitti monista sukulais- ja ystävyyssuhteista luopumista ja lopullisia hyvästejä.


Jo parikin veristä ja sodantäyteistä vuodenkiertoa oli jahkaillessa ehtinyt vierähtää, ennen kuin lähtijöitä oli ollut koossa tarpeellinen määrä. Lopulta joukko oli kuitenkin saatu kasaan, ja he olivat olleet valmiita vaeltamaan kohti uusia seutuja.


Heitä oli pidetty outoina ja heille oli hiukan naureskeltukin, koska muut eivät olleet voineet ymmärtää, mikä vika comanchien totutussa elämäntavassa oli, ja miksi jotkut yleensäkään haluaisivat vaihtaa tutun ja turvallisen yhteisön johonkin ennalta tuntemattomaan tulevaisuuteen, kaukana suuresta ja mahtavasta comanche-heimosta.


Kaikesta pilkanteosta ja epäilevistä kommenteista huolimatta he olivat kuitenkin aikanaan lähteneet matkaan. Loputtomalta tuntuneen vaelluksen jälkeen he olivat saapuneet paikkaan, joka oli ollut kaukana kaikista muiden heimojen leireistä. Tiedustelijat olivat ratsastaneet päiväkausia jokaiseen ilmansuuntaan, kunnes olivat olleet varmoja, että seutu oli tarpeeksi syrjässä esimerkiksi apassien asuttamista alueista.


He olivat päätyneet tälle alueelle, jossa he olivat toivoneet voivansa kasvattaa lapsensa niin, että näillä olisi ollut mahdollisuus elää ilman jatkuvaa pelkoa henkensä menettämisestä. Mutta tämäkään paikka ei ollut lopulta osoittautunut niin turvalliseksi kuin he olivat kuvitelleet.


Jopa täälläkin heitä uhkasivat kaukaa etelästä päin tulevat sotaisat apassit ryöstöretkineen. Muutaman kerran metsästäjät olivat jo törmänneet pieneen joukkoon apassi-sotureita, mutta he olivat silloin ylivoimallaan onnistuneet torjumaan näiden hyökkäykset. Toistaiseksi apassitiedustelijat eivät vielä olleet löytäneet tietään heidän leiriinsä, mutta sekin oli vain ajan kysymys ja siihen mahdollisuuteen oli ollut jo pakko varautua.


Pohjoisemmaksikaan he eivät enää uskaltaisi mennä, sillä siellä tulisivat vastaan pohjoista preeriaa hallitsevat pawneet. Näidenkään kanssa he eivät olleet koskaan tulleet toimeen, sillä pawneet olivat häikäilemättömiä ja julmia, joskus jopa oman kansansa jäseniä kohtaan. Pawneita yritettiin mieluummin kokonaan vältellä, sillä se oli helpompaa kuin kohteliaiden välien ylläpitäminen.


Kun uuden comanche-leirin jäsenet olivat aikanaan saapuneet tälle asuinsijalle, heidän mukaansa lähtenyt iäkäs ja kunnioitettu tietäjä oli yrittänyt saada näkyä, josta olisi tiedetty paikan valinta oikeaksi. Monesta yrityksestä huolimatta suopeaa näkyä ei hänelle suotu.


Tietäjä oli yrittänyt vakuuttaa heimon vanhimmat siitä, että henkien mukaan tämä seutu ei ollut heitä varten, ja että heidän pitäisi kulkea vielä edemmäs. Muiden mielestä paikka vaikutti kuitenkin hyvältä, eivätkä he halunneet enää lähteä liikkeelle. Niinpä he sitten jäivät aloilleen, tietäjän nurinoista huolimatta.


Leirin paikka olikin vaikuttanut kaikin puolin melko täydelliseltä. Maa oli jotakuinkin viljelykelpoista ja siinä heimon naisten oli hyvä kasvattaa maissia, papuja ja muita kasveja ruoaksi ja vahvaa tupakkaa tietäjän ja soturien polteltavaksi.


Loivan rinteen alapuolella oli kirkasvetinen, kivikkoinen joki, jolla oli leveyttä leirin kohdalla nelisenkymmentä askelta. Kuivinakin kausina joen pohjalla olisi aina riittävästi vettä heidän pienelle heimolleen.


Joen ruohikkoiset reunat olivat ihanteellinen laidunalue heimon hevoslaumalle. Myös riistaa oli aina kohtuullisen matkan päästä löytynyt heimon tarpeisiin, eikä Nahcomencen ja muiden metsästäjien ollut tarvinnut useinkaan palata metsästysretkiltään ilman saalista.


Rinteen yläpäässä aukeni tasainen alue, johon juuri sopivasti mahtuivat kaikki heimon perhekuntien teltat. Lisäksi tilaa jäi vielä keskustan aukiolle, joka oli tarpeen kun haluttiin pitää yhteisiä juhlia ja syöminkejä.


Alueen pohjoisosaa reunusti neljänkymmenen askeleen korkuinen rosoinen kallio, jossa oli tähystäjille sopivia piilopaikkoja. Kaiken kaikkiaan tämä oli siis kaikkien mielestä aivan kelvollinen asuinpaikka. Näin Nahcomencekin oli ajatellut.


Samassa Nahcomencen mietiskelyt katkesivat outoon ääneen. Ainakin hän luuli kuulleensa jotain. Hän kohottautui hitaasti seisomaan ja jähmettyi paikoilleen.


Harmikseen hän huomasi tuntevansa suurta ärtymystä siitä, ettei voinut nähdä sakean sumun keskeltä mitään yksityiskohtia, vaikka kuinka yritti. Yleensä hän oli pystynyt hallitsemaan ärtymisensä paremmin, mutta ei tällä kertaa, ja se seikka melkein häiritsi hänen keskittymistään.


Sitten ääni kuului uudelleen ja selvemmin. Aivan kuin hevosen kavio olisi kopsahtanut kiveä vasten, mutta ääni kuului eri suunnasta kuin missä heidän omat hevosensa olivat.


Äkkiä tuntui siltä kuin kaikki pahuuden henget olisivat päässeet valloilleen. Nahcomence yritti hädissään tarkentaa katsettaan telttoihin, joiden luota kuului intiaaniponien kavioiden ääniä, hajanaisia laukauksia, naisten ja lasten epätoivoisia parkaisuja sekä kaiken yllä korvia vihlovia sotahuutoja.


”Leiriin on hyökätty! Sotahuudoista päätellen niiden täytyy olla pawneesotureita”, ajatteli Nahcomence nopeasti.


Samassa kun hän oli tajunnut tämän, hän lähti juoksemaan mäkeä ylös kohti vaimonsa telttaa. Hänen oli nopeasti saatava omat aseensa voidakseen taistella hyökkääjiä vastaan.


Sumun keskeltä Nahcomence pystyi vain vaivoin erottamaan muodottomia hahmoja, jotka syöksähtelivät edestakaisin telttojen välissä ja suurella aukiolla. Hän näki jonkun epäonnisen kaatuvan maahan nopean nuolen osuessa maaliinsa.


Hän ei tunnistanut kauempana liikkuvista ihmisistä, keitä he olivat, eikä hänellä aluksi ollut aavistustakaan vihollisen lukumäärästä. Hän ei kuitenkaan ajatellut sitä sen enempää, sillä hän taistelisi joka tapauksessa viimeiseen hengenvetoonsa asti.


Juostessaan hän ehti vielä ihmetellä, miksi pawneet olivat tulleet näin etelään? Näiden oli täytynyt hiipiä leirin lähistölle jo aikaisemmin illalla ja sitten nämä olivat yön pimeydessä vain odottaneet aamun sarastusta voidakseen toteuttaa katalat aikeensa.


Sumun keskellä juoksevista ja ponien selässä ratsastavista hahmoista Nahcomence lopulta päätteli, että hyökkääjillä oli selvä ylivoima, sillä leirillä ei ollut läheskään niin paljon taisteluikäisiä sotureita kuin heidän kimppuunsa käyneessä joukossa.


Leirin väki oli päästy yllättämään täydellisesti, sillä kalliolla vartioivat soturit eivät olleet huonon näkyvyyden johdosta ajoissa havainneet tunkeilijoita. Nahcomence ei millään halunnut uskoa, että vartijat olisivat nukahtaneet vartiopaikalleen. Jostain syystä leirin muutamat koiratkaan eivät olleet havainneet hyökkääjiä ja haukunnallaan varoittaneet leiriläisiä.


Sydän jyskyttäen Nahcomence pinkoi mäkeä ylös ja joutui yllättäen vastatusten harmaan sumuseinämän läpi syöksähtävän soturin kanssa. Tämä istui kirjavan poninsa selässä, ja Nahcomence ehti havaita, että soturi todellakin kuului pawnee-heimoon.


Miehen hiukset olivat lyhyet ja ne oli käsitelty jollakin punaisella aineella, joka piti hiukset jäykästi pystyssä harjaksien tapaan. Kasvonsakin kokonaan punaisella värillä maalannut mies ratsasti ponillaan suoraan hänen eteensä, nosti voitonriemuisesti keihään päänsä yläpuolelle ja sinkautti sen sitten voimalla häntä kohti.


Nahcomencen suureksi onneksi, tai ehkäpä seurauksena ilkikuristen henkien juonitteluista, pawneen poni kompuroi pahoin epätasaisessa maastossa ja se menetti tasapainonsa juuri sillä samaisella hetkellä, kun keihäs oli irtoamassa pawneen kädestä.


Poni nuokahti eteenpäin ja keihään lentosuunta muuttui sen verran, että sydämeen tähdätty keihäänkärki repäisi vain ilkeän haavan Nahcomencen oikeaan kylkeen.


Osuma kuitenkin horjutti mäkeä ylöspäin täyttä vauhtia juoksevaa Nahcomencea niin, että hän kompastui itsekin ja paiskautui kylki edellä maahan. Hän tunsi kivien raapivan hänen käsivartensa ja ohimonsa verille, samalla kun ilma pakeni hänen keuhkoistaan tärähdyksen voimasta.


Jostain kuului laukaus, joka ilmeisesti oli tarkoitettu johonkin muuhun kohteeseen, mutta harhaluoti osuikin kohtalokkain seurauksin juuri tuon hyökkäävän pawneen poniin, joka hirnui tuskissaan ja yritti vielä viimeisillä voimillaan pysyä pystyssä.


Pawnee kai tajusi ratsunsa olevan mennyttä, ja nopeasti tämä hyppäsikin alas ponin selästä tempaisten samalla painavan sotakirveensä vyöltään. Sitten mies yllättäen kääntyi ja lähti villisti kiljuen juoksemaan takaisin tulosuuntaansa. Murhanhimoisessa kiihkossaan pawnee-soturi ei malttanut edes tarkistaa, oliko hänen keihäänsä osunut kuolettavasti maaliin vai ei. Kaikesta päätellen soturi oli saanut lisää pontta jostain nauttimastaan rohdosta, ehkä hulluruohosta tai joistakin huumausta aiheuttavista sienistä.


Nahcomence oli tuntenut keihään ilkeän vihlaisun kyljessään, mutta vielä pahempaa oli tulossa, sillä hän ei ennättänyt väistää kaatuvaa ponia. Hän yritti kömpiä ylös niin nopeasti kuin kykeni, mutta hän pääsi vain polvilleen. Hän ehti nähdä intiaaniponin vauhkon ilmeen ja kuulla sen pelokkaan hirnahduksen, ennen kuin kuolevan eläimen paino vyöryi hänen ylitseen työntäen hänet kumoon.


Voimattomana ja ilman pienintäkään mahdollisuutta estää tulevaa tapahtumasta hän kaatui uudelleen, suoraan niille sijoilleen ja iski päänsä tantereeseen. Hänen vartalonsa vieri tahdottomana ponin mukana alas rinnettä, kunnes vihdoin pysähtyi. Hetkessä armelias pimeys oli nielaissut hänet, ja se pelasti hänet näkemästä tapahtumia leirissä.


*****


Oranssinkeltainen aurinko oli jo korkealla puiden latvojen yläpuolella ja paljasti ohuen pilviverhon takaa synkän näkymän kaikessa karmeudessaan. Sankin sumu oli jo hälvennyt, mutta kostea ja kolea harmaus vallitsi leirin yllä. Ilmassa leijui kuoleman haju; epämiellyttävä palaneen lihan, veren- ja savunsekainen katku, eikä ainoatakaan elollista ollut näkyvissä. Sitten lopultakin näkyi pientä liikettä alhaalla joenrannan tuntumassa.


Siellä Nahcomence alkoi vihdoin tulla tajuihinsa eikä hän aluksi voinut ymmärtää, miksi ei kyennyt liikkumaan. Kun hän raotti hiukan silmiään, hänen päässään takoi jyskyttävä kipu. Samassa hän huomasi olevansa mahallaan, kasvot vasten kivikkoista rinnettä ja osittain puristuksissa kuolleen ponin takajalkojen alla. Hän tunsi myös pistävän kylmyyden ja tuulen, joka oli jäädyttänyt eläimestä valuneen veren hänen ihoonsa ja peurannahkaisiin housuihinsa.


Ensin hän ei muistanut mitään aamun tapahtumista. Hän ei ymmärtänyt, miten oli päätynyt tähän tilanteeseen ja hän yritti kiskoa sitä tietoa mielensä syvyyksistä. Hänen päänsä tuntui aivan tyhjältä aikaisemmista muistoista, eikä hän tiennyt, pitäisikö hänen olla huolissaan jostain asiasta.


Varovasti hän kampesi itsensä pois ponin alta, ja ollessaan vielä polvillaan maassa hän tutkiskeli hädissään, oliko häneltä mahdollisesti katkennut luita. Viiltävä kipu kyljessä pelästytti hänet ja hän luuli murtaneensa kylkiluunsa, mutta sitten hän tunsi tahmean veren kädellään ja hän muisti vihdoin keihään sivaltaneen hänen ihoaan. Joka puolella hänen kehoaan oli mustelmia, nirhamia ja ruhjeita, mutta mitään isompaa vammaa hän ei itsessään huomannut.


Nahcomence kompuroi nopeasti pystyyn. Samalla tuskan aalto löi häntä vastaan sellaisella voimalla, että hän vaipui takaisin polvilleen. Pahoinvointi kuitenkin hellitti hieman sen jälkeen kun hän oli antanut ylen. Sitten hän nousi varovasti uudelleen jaloilleen. Hitaasti kuin vanhus hän laahusti eteenpäin. Samalla kun hän käveli rinnettä ylöspäin, hänen muistikuvansa aamuisesta hyökkäyksestä alkoivat pikkuhiljaa palailla.


Kaikkialla oli aavemaisen hiljaista. Vain tuuli suhisi puiden latvoissa, aivan kuin oksilla olisi istuskellut pahankurisia henkiä, jotka supisivat keskenään ja ilkkuivat hänelle.


Päästyään aukiolle hän pysähtyi typertyneenä katselemaan ympärilleen. Hän katseli comanche-leiriä, jota ei enää ollut. Ei ollut kerrassaan mitään. Ainuttakaan biisoninnahkaista asumusta ei näkynyt, ja kaikki heimon hevosetkin olivat poissa.


Vain joitakin mustuneita, puoliksi palaneita telttojen pystypuita törrötti maasta, ja kyteviä nuotioiden pohjia hehkui kaikkialla entisen comancheleirin paikalla.


Ensin Nahcomence ei voinut ymmärtää, minne kaikki ihmiset olivat kadonneet, mutta lopulta hänen silmänsä alkoivat hahmottaa yksityiskohtia ja hän tuijotti epäuskon vallassa eteensä. Aukiolla ja palaneiden telttojen jäännöksissä lojui useita ruumiita.


Kauempana näkyi muutamia muitakin vainajia; niitä onnettomia, jotka olivat yrittäneet juosta hyökkääjiä karkuun, mutta eivät olleet ehtineet pelastautua. Asukkaat oli yllätetty kesken uniensa, joten heidän ruumiinsa lojuivat puolialastomina ympäri leiriä.


Surukseen Nahcomence näki, että myös pienet lapset oli surmattu. Pawneet eivät jostain syystä olleet halunneet viedä lapsia mukanaan kasvattaakseen heidät oman heimonsa jäseniksi. Jotkut lapsista olivat palaneet telttojen mukana ja pieniä, mustuneita ruumiita näkyi savuavien hiillosten keskellä.


Vieläkin vähän irrallaan todellisesta maailmasta Nahcomence kiersi koko leirin alueen ja tarkisti joka ainoan ruumiin toivoen, että joku olisi saattanut olla vielä elossa, mutta turhaan. Kaikki olivat kuolleita ja monelta oli viety päänahkakin.


Raskain mielin Nahcomence yritti etsiä sukulaisiaan vainajien joukosta, sillä hän elätti vielä pientä toivoa siitä, että joku heistä olisi saattanut päästä pakoon. Hän kiersi aluetta uudelleen tarkemmin, ja lopulta hän löysi äitinsä. Nuolen lävistämän ruumiin alla oli siskon pikkuinen, eloton ruumis, aivan kuin nainen olisi viimeisillä voimillaan halunnut suojella lastaan. Sisaressa ei näkynyt merkkejä nuolesta tai keihäästä, mutta kun Nahcomence käänsi hänet ympäri, niin hän huomasi surukseen että takaraivosta oli puolet poissa.


Lähistöllä makasi myös Nahcomencen pikkuveli, joka olisi kohta päässyt ensimmäiselle metsästysretkelleen miesten mukana, mutta jonka ensimmäiseksi ja viimeiseksi uroteoksi jäi yritys puolustaa läheisiään pawnee-sotureita vastaan. Vaikka veljen käteen oli kuivunut hyökkääjän verta, vastustaja oli kuitenkin ollut tätä tehokkaampi, ja voimakas kirveenisku oli taltuttanut nuoren pojan.


”Kee, tami!” Nahcomence parahti.


Hän nosti veljensä elottoman ruumiin syliinsä ja kantoi tämän mieli murtuneena äitinsä ja sisarensa viereen. Hän asetteli heidät rinnakkain, kunnes vihdoin, aivan kuin jostain hyvin syvältä hänen sielustaan, purkautui ilmoille epätoivoinen huuto, ja hänen sydämensä tuntui halkeavan surusta.


Nahcomence otti muutaman haparoivan askeleen ja puristi kämmenillään ohimoitaan, sillä hänen järkensä tajusi vasta nyt, mitä oikein oli tapahtunut. Hänen suustaan pusertui ulos valittavaa ujellusta, jota hän ei pystynyt estämään, ja lopulta hän vajosi maahan polvilleen. Hän ei ensin ymmärtänyt, että tuo valittava ääni lähti hänestä itsestään ja hän kuunteli sitä ihmeissään.


Jossain vaiheessa hänen päähänsä kuitenkin tunkeutui ajatus, että hän ei ollut vielä nähnyt vaimoaan missään. Ehkä tämä oli vangittu ja viety pois. Välittämättä hirvittävästä päänsärystä ja pahoinvoinnistaan Nahcomence vääntäytyi taas jaloilleen ja alkoi vielä kerran kierrellä leirin ympäristössä. Hän halusi saada varmuuden nuoren naisen kohtalosta.


Pitkään hänen ei tarvinnutkaan enää etsiä, kunnes sammui viimeinenkin toivonkipinä vaimon löytymisestä elävänä. Nahcomence olisi mieluummin kääntänyt katseensa pois, mutta peittääkseen tahratun ihon hän pakotti itsensä polvistumaan ruumiin viereen ja vetämään repeytyneen paidan helmaa alaspäin.


Nainen oli yrittänyt paeta, mutta hänet oli tavoitettu aivan leirin reunamilta. Pawneet olivat ottaneet huvinsa hänestä ennen kuin lopulta olivat tappaneet hänet.


Lohduttomana Nahcomence käveli takaisin savuavien hiillosten luo. Hän ei voinut enää tehdä muuta kuin surra vainajia, ja siihenkin hän ryhtyisi ehkä liian myöhään. Hänellä ei ollut aavistustakaan siitä, miten kauan hän oli virunut tajuttomana, mutta hän arveli aamun olevan jo pitkällä.


Vilkaisu pilvien raosta pilkistävään aurinkoon vahvisti hänen pahimmat epäilynsä. Kauhistuneena hän tajusi, että kuolemanlaulu vainajille olisi pitänyt laulaa jo aikoja sitten. Ehkä nämä vainajat eivät enää pääsisikään esi-isien luo vaan heidän henkiensä olisi jäätävä ikuisiksi ajoiksi harhailemaan kahden maailman välille.


Valittuaan nopeasti itselleen kelvollisen paikan erään hiljalleen kytevän hiilloksen luota Nahcomence lisäsi hiillokseen keräämiään pieniä oksia ja risuja. Saadakseen liekit voimistumaan hän puhalsi punareunaisiin hiiliin muutaman kerran.


Harmaat, alhaalla roikkuvat pilvet olivat yhtäkkiä ilmestyneet taivaalle ja entisestäänkin synkentäneet maisemaa. Ilmassa tuntui kosteutta, joka tiivistyi hänen ihoonsa. Vielä ei kuitenkaan satanut, ja hän toivoi mielessään, että sateen uhka kuitenkin väistyisi, eikä mikään sammuttaisi hänen vaivaista nuotiotaan.


Nahcomence istahti maahan ja aloitti kuoleman laulun. Hän lauloi hiljaa yrittäen muistella sanoja, joilla vainajien henkiä oli aina autettu kohoamaan esi-isien luo. Välillä hän vaikeni kuin olisi käynyt mykäksi. Sitten hän aloitti uudelleen ja lauloi suruaan auttaakseen laulullaan kaikkia pois nukkuneita pääsemään pitkälle matkalleen.


Laulaessaan hän kumartui eteenpäin ja tunsi savun lämpimän kosketuksen kasvoillaan, samalla kun hän leyhytteli käsillään savua ylöspäin, kohti Suurta Henkeä. Hän toivoi, että saisi ylös nousevan savun avulla yhteyden henkimaailmaan.


Sumu oyetu tanu, Ahpu suahtu mia.


Sumu oyetu tanu, Ahpu kahniku nara uraru inuu.


Tai sutaitu i u. Tai sutaihtsi u tai makwitso aitu.


Pu kahni u tai tsahwikukatu u.


Hänen laulunsa oli melodialtaan ja muutamilta sanoiltaan varsin yksitoikkoista, mutta juuri tuon yksinkertaisen sävelkulun jatkuva toistaminen sai hänet vaipumaan hetkittäin melkein transsinomaiseen tilaan.


Nahcomence tarttui pieneen, kuivuneeseen risuun ja sytytti sen nuotiossa. Hän piti palavaa risua hiustensa latvojen alapuolella, jolloin tuli tarttui niihin. Vaivainen liekki nousi hitaasti ja savuten ylöspäin hänen hiuksissaan, kunnes ilman kosteus sai lopulta tukahdutettua liekkien kulun.


Hän poltti pitkiä hiuksiaan kasvojensa kummaltakin puolelta samalla kun lauloi saattolaulua vainajille. Palavien hiusten tympeä haju jäi leijailemaan hänen ympärilleen.


Kyyneleet, jotka osin johtuivat liikutuksesta ja osittain savusta, valuivat hänen silmistään ja kastelivat hänen poskensa. Välillä hän heitti tuhkaa päälleen surunsa merkiksi, ja tuhka tarttui tiukasti kiinni hänen kosteaan ihoonsa ja hiuksiinsa. Tuhka ja kyyneleet raidoittivat lopulta hänen kasvonsa niin, että hän näytti kuin joltain oudolta tuonpuoleisen olennolta.


Kun Nahcomence vihdoin täysin uupuneena ja ympäröivän maailman melkein kokonaan unohtaneena lopetti kuoleman laulunsa, oli aurinko kulkenut eteenpäin jo pitkän matkan. Hän nousi hitaasti seisomaan ja hieroi kangistuneita jalkojaan.


Omasta mielestään hän oli nyt tehnyt parhaansa auttaakseen kuolleet matkaan ja hän toivoi sydämessään, että se riittäisi. Enempää hän ei pystyisi näiden hyväksi tekemään.


Hän ei tuntenut henkimaailman asioita tarpeeksi, jotta olisi tiennyt tarkalleen, mitä kaikkea vainajien lähettäminen esi-isien luo olisi häneltä vaatinut, ja hän harmitteli mielessään sitä, ettei ollut koskaan osoittanut mitään kiinnostusta sellaisiin asioihin. Hänellä ei ollut nyt tukenaan heimon tietäjää tai ketään muutakaan varttuneempaa henkilöä, jolta hän olisi saanut neuvoja tai tarpeellista opastusta asiassa.


Lisäksi hänellä ei ollut aavistustakaan, mitä hänen pitäisi tehdä kaikille vainajille. Kuolleita oli aivan liian monta, jotta hän olisi mitenkään voinut huolehtia niistä. Vaikka jotkut vainajat olivat jo osittain palaneet, niin silti paljon oli niitä, jotka olivat vain jääneet lojumaan maahan hengettöminä, ilman että tuli olisi heitä saavuttanut.


Nahcomence tajusi kyllä, että maa olisi liian kovaa ja kaivaminen toivottoman suuri urakka monen vainajan hautaamista varten, eikä hänellä ollut edes siihen tarvittavia työkalujakaan. Hänellä ei ollut myöskään voimia tai edes mahdollisuutta rakentaa vainajille seipäiden varaan asetettuja puisia lavoja, joihin hän olisi voinut ruumiit nostaa.


Hän tunsi joka tapauksessa olevansa nyt liian heikko pystyäkseen tekemään juuri mitään. Jopa käveleminenkin, horjumatta tai kaatumatta, tuntui hänestä tällä hetkellä jotenkin kovin vaikealta.


Välillä hän oli näkevinään mustia, repaleisia hahmoja, jotka liihottelivat hänen ympärillään. Hän yritti väistellä niitä, mutta ne tuntuivat aina vain uudelleen ilmestyvän hänen eteensä.


Nahcomence luuli hahmoja hengiksi, jotka pilkkasivat häntä ja nauroivat hänen tietämättömyydelleen. Tällä hetkellä hän hieman katui sitä, että oli aina tarkoituksella vältellyt kaikkia henkimaailmaan liittyviä asioita eikä ollut koskaan halunnut sekaantua niihin millään lailla.


Ymmärtämättä sitä itse hän kärsi parhaillaan voimakkaan aivotärähdyksen seurauksista, joka sai hänet näkemään harhoja, ja jonka takia hänen ajatuksensakin tuntuivat vielä vähän sekavilta.


Lopulta hän yritti saada itsensä vakuuttuneeksi siitä, että kuolleiden henget olivat nyt päässeet esi-isien luo ja maan päälle jääneet ruumiit olivat vain tyhjiä kuoria, joilla ei ollut väliä. Tämä ajatus tuntui hieman rauhoittavan hänen mieltään.


Vaimonsa ja muiden lähiomaistensa ruumiit hän oli kuitenkin päättänyt peittää kivillä, etteivät pedot pääsisi niihin heti käsiksi. Hän toivoi, että hänellä riittäisi vielä voimia toteuttaa aikeensa. Hänellä ei ollut enää kiirettä mihinkään ja kaikki muu tuntui hänestä nyt täysin merkityksettömältä.


Hän käveli takaisin vaimonsa ruumiin luo ja huomasi vasta silloin, miten kylmäksi ilma oli muuttunut. Nuotion vierellä ja syvällä surussaan hän ei ollut sitä tajunnut. Se, mitä hän ensin oli luullut ympärillään leijailevaksi tuhkaksi, olikin lunta, jota harvakseltaan satoi maahan.


Nahcomence yritti aluksi turruttaa mielensä, mutta samalla kun hän laahustavin askelin vaelteli entisen leirin paikalla, hän tunsi suuren katkeruuden valtaavan ajatuksiaan.


Hän ei kerta kaikkiaan voinut käsittää, miksi henget olivat antaneet kaiken tämän tapahtua. Ja miksi hänet oli jätetty ainoana elollisena tähän maailmaan, kun muut olivat poissa? Mistä syystä hän oli ansainnut tällaisen yksinäisyyden tuskan ja epätoivon? Mitkä henget hän oli suututtanut?


Hän yritti miettiä viime päivien tekemisiään, mutta hän ei muistanut tehneensä mitään, mikä olisi voinut aiheuttaa henkien keskuudessa moisen tyytymättömyyden purkauksen häntä kohtaan.


Nahcomence keräili kiviä leirin alueelta ja poltettujen telttojen tulisijoista, ja yhden teltan palaneista jäännöksistä hän löysi sentään mustuneen veitsen, jonka hän nappasi mukaansa.


Hän harmitteli sitä, että hänellä ei ollut nyt edes vyötä, joten pitääkseen kätensä vapaina hänellä ei ollut muuta mahdollisuutta kuin työntää veitsi housujensa vyötärön kohdalta nahan läpi, jotta veitsi pysyisi tukevasti tallessa kahvansa varassa. Veitsi oli nyt hänen ainoa aseensa, eikä hän missään tapauksessa haluaisi hukata sitä.


Pikkuhiljaa Nahcomencen katkeruus vain syveni ja alkoi muuttua vihaksi. Hän kirosi mielessään kaikki mahdolliset tuntemansa henget, välittämättä vähääkään siitä, kuulisivatko nämä hänen ajatuksensa vai eivät. Hänen mielensä oli niin musta ja synkkä, että hän ei välittänyt enää mistään muusta, kuin tuntemastaan pohjattomasta vihasta koko ympärillään olevaa maailmaa ja pahantahtoisia henkiä kohtaan.


Lopulta hänen vihansa oli kasvanut siihen pisteeseen, että hän oli päättänyt tappaa veitsellään ensimmäisen näkemänsä elävän olennon, oli se sitten ihminen tai jokin muu luontokappale. Hän oli vakuuttunut siitä, että hänen olisi pakko saada purkaa raivon tunteensa johonkin, tai muuten hän ei saisi tulenkatkuista vihaansa lauhtumaan.


Kunpa hänkin olisi saanut kuolla taistellen niin kuin toiset! Hänhän oli comanche-soturi ja omasta mielestään hänkin olisi ansainnut taistelun suoman kunniakkaan kuoleman! Sen sijaan hän saisi kärsiä hitaan ja tuskallisen lopun nääntymällä nälkään tai paleltumalla hankeen.


Hänelle ei ollut annettu pienintäkään mahdollisuutta yrittää pelastaa sukulaisiaan ja ystäviään, vaikka yritys ehkä lopulta olisikin saattanut viedä hänen henkensä. Hän oli varma siitä, että henget olivat kurillaan viskanneet hänet sivuun tapahtumien keskeltä kuin hyödyttömän esineen, jota kukaan ei enää tarvinnut.


Mieli täynnä katkeruutta hän muisti, miten onnellinen hän olikaan ollut vielä aamulla, ja nyt hänellä ei ollut enää mitään. Hänen kaunis vaimonsa oli kuollut, samoin kuin kaikki hänen ystävänsä ja sukulaisensa. Poissa olivat myös leirin hevoset, aseet ja jopa vaatteet ja työkalutkin. Pawneet olivat todellakin keränneet mukaansa kaiken käyttökelpoisen, ja lopuista oli tuli pitänyt huolen.


Vaikka kiihkeät vihan tunteet olivat jo pitkään kiehuneet hänen sisimmässään, lopulta hän kuitenkin päätti antaa periksi epätoivolleen ja päänsärylleen. Hän lysähti polvilleen maahan vaimonsa kivisen hautakummun viereen. Sitten hän oli siinä aloillaan pitkän aikaa, vain tuijottaen eteensä tyhjä katse silmissään. Outo hiljaisuus ympäröi häntä joka puolelta, ja hän tunsi olevansa todella yksin maailmassa.


Jonkin ajan kuluttua hän kuitenkin havahtui ja asettautui makaamaan hiekalle. Inhottava jyskytys tuntui vain vahvistuvan hänen korvissaan kun hän kallisti päänsä jääkylmään maahan. Hän toivoi, että hän nukahtaisi pian ikuiseen uneen, eikä hänen silloin tarvitsisi enää kärsiä mistään.


Tietäen varmuudella, että kukaan ei laulaisi hänelle kuolemanlaulua, eikä hänellä siksi olisi toiveitakaan päästä esi-isiensä luokse, niin siitä huolimatta hän toivoi maallisen elämänsä nopeasti sammuvan. Hän yritti sulkea koko maailman mielestään ja odotti, että kaiken päättävä uni pikkuhiljaa alkaisi painaa kiinni hänen silmäluomiaan.


Mutta kuten niin useasti on tapahtunut kun ihminen on toivonut kuolemaa, sen tullessa tarpeeksi lähelle, hän alkaakin kynsin hampain pitää kiinni henkirievustaan. Näin kävi myös Nahcomencelle.


Maattuaan aikansa jonkinlaisessa horroksessa hyhmäisessä maassa Nahcomence vihdoin havahtui hereille. Hän ymmärsi heti, että vaikka ei ollutkaan vielä kuollut, hän ei olisi ollut siitä tilasta enää kovinkaan kaukana. Hän oli kylmästä kankea, sillä talvi oli nyt todella tulossa, ja hänen torkahdellessaan oli satanut ensilumi. Sitä oli maassa jo sormenleveyden verran ja koko ajan tuprutti lisää.


Nyt hän, omaksikin ihmeekseen, halusi nousta ylös ja päästä jonnekin lämpimään. Hän harmitteli sitä, että lumi oli peittänyt kaikki kytevät puut ja sammuttanut liekit. Mistään ei löytynyt tulentekoon tarkoitettuja välineitä, vaikka hän kierteli tutkimassa leirin jäännöksiä. Hän oli polvistunut useiden tulisijojen vierelle etsien tuhkan seasta piikiviä tai taulakäävän palasia, mutta hän ei ollut löytänyt ainuttakaan. Hän kirosi tyhmyyttään, koska ei ollut ymmärtänyt pitää tulta yllä.


Nahcomence hyppeli hetkisen paikoillaan ja mietti sitten, miten pystyisi torjumaan hetki hetkeltä pahenevan kylmyyden. Hänen kätensä olivat aivan kylmät ja varpaistakin oli jo melkein mennyt tunto. Hän hieroi ja hakkasi jäseniään, kunnes sai jotenkuten veren kiertämään jälleen.


Jos hän olisi ollut täysissä ruumiin ja sielun voimissaan ja olisi pystynyt ajattelemaan järkevästi, hän olisi tajunnut voivansa valmistaa tuliporan itselleen tulentekoa varten.


Hän olisi varmaan löytänyt jostain poran alustaksi sopivaa puuta, ja ehkä sitkeää heinääkin, josta hän olisi voinut punoa poran jouseen tarvittavan jänteen. Hätätilassa hän olisi saattanut repiä sytykkeiksi vaikka suikaleita peurannahkahousujensa lahkeista ja olisi saanut sillä keinoin tulen aikaiseksi.


Mutta tällainen mahdollisuus ei kerta kaikkiaan ollut pälkähtänyt hänen mieleensäkään. Hän tunsi vain kylmyyden ihollaan, ja tämä oli ainoa ajatus, joka sillä hetkellä mahtui hänen päähänsä.


Hän kierteli leirin alueella, mutta ei löytänyt ainuttakaan ylleen sopivaa vaatepartta, joka olisi selvinnyt liekeistä. Lopulta hän kiskoi kuolleen hevosen alta verisen huovan puolikkaan ja heitti sen hartioilleen, koska muutakaan ei ollut.


Katsomatta enää taakseen Nahcomence alkoi hitaasti kävellä poispäin leiristä. Hän ei aluksi ollut varma edes suunnasta, mutta vihamielisten henkien valtaamalle epäonnen leirille hän ei ainakaan halunnut enää jäädä. Hänellä ei ollut tässä maailmassa jäljellä mitään, ja yksi paikka olisi yhtä hyvä tai huono kuin joku toinenkin.


Lopulta hän otti suunnan pilvipeitteen takana vaivoin erottuvasta auringosta ja lähti vaeltamaan etelää kohti ainoastaan sen takia, että hän oletti siihen suuntaan kulkemalla pystyvänsä paremmin pakenemaan kylmyyttä ja lähestyvää talvea. Muuta päämäärää hän ei itselleen asettanut.


Hänen päätään jomotti yhä, mutta se ei tuntunut läheskään niin pahalta kuin luita jäytävä kylmyys. Hän ei välittänyt edes pohtia sitä mahdollisuutta, että hän saattaisi edetessään kohdata murhanhimoisen apassi-joukon. Hän toivoi ainoastaan, että nämä tekisivät hänestä selvää nopeasti ja ilman päiväkausia kestävää kidutusta.


Nahcomence jätti taakseen leirin, jossa lumisade hiljalleen peitti alleen kaikki aamuisen tapahtuman jäljet. Jonkin ajan kuluttua leirin paikalla näkyi enää vain valkoisia kohoumia, joiden alla lepäilevien vainajien henget seurailivat leirin yläpuolelta nuoren miehen yksinäistä taivallusta. Sitten nämä henget kohosivat yhä vain korkeammalle, kunnes ne kaikki vihdoin katosivat jonnekin, jossa kukaan eläväinen ei ole milloinkaan käynyt.


Askel askeleelta myös Nahcomence loittoni entisestä kotileiristään, eikä hän palaisi sinne enää koskaan.


*****


Nahcomence veti verestä kovettunutta huovanriekaletta tiukemmin hartioittensa ympärille ja värisi kylmästä. Yltynyt tuuli kiskoi keltaisia lehtiä puista ja kieputti niitä pieninä pyörteinä hänen ympärillään. Kohta kaikki lehtipuut olisivat paljaita ja niiden oksat törröttäisivät harmaina vain odottaen seuraavaa kevättä, joka herättäisi ne taas eloon.


Nahcomence asteli hitaasti louhikkoista rinnettä alaspäin ja yritti asetella kosteat mokkasiininsa liukkaille kiville niin, ettei olisi kaatunut. Lunta oli vähemmän kuin leirillä hänen lähtiessään, mutta maan pinta oli silti täälläkin kauttaaltaan valkoisena. Hän olisi voinut valita helpommankin tien, mutta hän oli otaksunut voivansa löytää näiltä rinteiltä jonkinlaisia onkaloita tai luolia yöpymistä varten.


Viime yönä sellainen olikin ollut tarpeen, sillä kylmyys oli todella kurittanut häntä kovalla kädellä. Hän ei muistanut kärsineensä vilusta milloinkaan aikaisemmin yhtä paljon. Hämärän tultua hän oli työntynyt jalat edellä erääseen löytämäänsä matalaan, maanalaiseen käytävään, jossa oli haissut mädäntyneelle ja jonkun eläimen virtsalle.


Hän oli toivonut, ettei luola olisi ollut enää minkään pedon käytössä, ja osittain tuon pelon takia hän ei ollut uskaltanut ummistaa silmiään koko yönä. Onneksi hän oli saanut olla rauhassa kolossaan.


Aamulla hän oli poistunut onkalosta kangistunein jäsenin, ja havaittuaan tuulen hieman vaimentuneen hän oli lähtenyt vaeltamaan eteenpäin hieman luottavaisemmin mielin. Helpottaakseen jyskyttävää päänsärkyään hän oli jauhanut hampaillaan pajunkuorta lääkkeeksi, ja se olikin tuonut hänelle hiukan helpotusta vaivaan, vaikkakaan se ei ollut särkyä kokonaan poistanut.


Nahcomence ei ollut syönyt mitään kahteen auringonkiertoon, ja hän tajusi, että hänen piti nyt tosissaan etsiä jotain suuhun pantavaa, sillä hänellä ei ollut aavistustakaan siitä, miten kauan hänen vaelluksensa tulisi kestämään ja paljonko lunta sinä aikana sataisi maahan. Ruoan puute lisäisi hänen kehonsa jäähtymistä ja runsas lumentulo estäisi häntä kohta löytämästä maasta enää mitään syömiskelpoisia juuria.


Lähtiessään leiriltä hän ei ollut lainkaan ajatellut ruokaa, sillä hän oli silloin tuntenut olonsa niin heikoksi, ettei olisi edes pystynyt nielemään mitään.


Sitä mukaa kun hänen ajatuksensa olivat selkiytyneet, hän oli sättinyt itseään tyhmyydestään, sillä leirillä olisi ollut kasapäin syömäkelpoista hevosenlihaa. Vaikka comanchet yleensä välttelivät hevostensa syömistä viimeiseen asti, niin joskus vaikeina aikoina sitäkin oli pitänyt hengen pitimiksi tehdä.


Tajuttuaan vihdoin, että oman ajattelemattomuutensa takia hän oli menettänyt tämän mahdollisuuden, hän ei voinut olla kiroamatta ääneen. Lopulta hän oli ollut niin vihainen itselleen, että oli huitaissut taittamallaan pajun vitsalla pohkeeseensa niin lujaa, että iskun aiheuttama polte oli tuntunut pitkän aikaa hänen nahassaan.


Hän oli ollut jo muutaman kerran aikeissa pyörtää takaisin leirille, mutta hän ei ollut kuitenkaan tehnyt niin. Hän ei kerta kaikkiaan halunnut enää nähdä uudelleen tuota synkeää paikkaa. Hän toivoi vain, että hänen tekemänsä päätös osoittautuisi lopulta oikeaksi.


Hän oli matkallaan löytänyt vain pari puoliksi jäätynyttä villisipulia. Lopulta hän oli järsinyt männyn kuoren nilaa ja syönyt muutamia tunnistamiaan ruohoja ja juuria, joita hän oli vaivoin kaivanut esiin lumen alta, koska ei ollut kyennyt löytämään mitään muuta syötäväksi kelpaavaa.


Kulkiessaan hän oli samalla pureskellut havupuiden neulasia ja sylkenyt sitten suurimman osan niistä maahan, sillä puisevan massan nieleminen ei hänen mielestään ollut tuntunut mukavalta. Kuivien neulasten maku ei ollut kummoinenkaan, mutta niistä suuhun liuenneet aromit olivat kuitenkin hieman piristäneet hänen oloaan.


Toistaiseksi hän ei ollut havainnut lumessa jälkiä ainoastakaan eläimestä, jota hän olisi voinut yrittää saalistaa. Joka tapauksessa sekin olisi varmaan ollut vaikeaa ilman mitään metsästyksessä tarvittavia varusteita.


Havaittuaan eräässä notkelmassa neljän askeleen levyisen ja viiden kämmenenleveyden syvyisen, hitaasti virtaavan puron, jossa näkyi liikkuvan muutamia kaloja, hän ajatteli, että ehkä hän voisi yrittää pyydystää niitä.


Comanchet eivät kuitenkaan yleensä syöneet kaloja, koska he pitivät niitä kaikin puolin epäilyttävinä ja vastenmielisinä. Joidenkin mielestä kalojen syöminen oli jopa vakava rikkomus henkiä vastaan.


Hän ajatteli, että ilmeisesti hän oli joka tapauksessa jo tietämättään jotenkin suututtanut henget, koska oli joutunut nykyiseen ahdinkoonsa, joten jos kalojen syöminen lisäisi entisestäänkin hänen kärsimäänsä rangaistusta henkien taholta, hän ei oikeastaan jaksanut siitä enää sen kummemmin välittää.


Nahcomence järkeili myös, että hänen oli nyt pakko unohtaa etova tunne, jonka pelkästään kalan syömisen ajatteleminenkin aiheutti, ja syödä sitä, mitä pystyi pyydystämään, jos hän jotenkin aikoi säilyttää henkiparkansa.


Puron vesi virtasi kuitenkin niin syvässä uomassa, että maatessaan mahallaan töyrään reunalla hän ei edes ylettynyt veteen. Hän ei keksinyt ongelmaan muuta keinoa, kuin laskeutua alas uoman pohjalle.


Häntä hieman pelotti toteuttaa aikeensa, sillä heimon keskuudessa yleisesti tunnettujen vanhojen tarujen mukaan vedessä asui vesien haltioita, jotka edustivat kaikkia maailman pahuuksia ja pimeitä voimia, ja kalat olivat juuri noiden pimeiden voimien näkyviä ilmentymiä.


Astuessaan veteen ihminen oli siis suuressa vaarassa joutua haltioiden uhriksi ja lopulta vedetyksi pimeään, vedenalaiseen kuoleman maahan. Onneksi tämä puro oli kuitenkin kohtuullisen matala ja vesi kirkasta, joten ainakaan veden sameus ei nyt estänyt häntä näkemästä aivan pohjaan asti.


Pelkästään taruihin perustuvat uskomukset eivät olisi saaneet häntä suhtautumaan niin pelokkaasti veteen vaan jotain muutakin kauhistuttavaa oli kätkeytynyt Nahcomencen mielen sopukoihin, jotain, joka liittyi veden synkkään pimeyteen. Jonkin aikaa hän vielä epäröi, mutta lopulta hän kuitenkin rohkaisi mielensä ja yritti unohtaa tarut ja oman pelkonsa.


Nahcomence ei kuitenkaan halunnut kastella veren kovettamia peurannahkahousujaan ja mokkasiinejaan purossa, joten hän riisui ne ensin ja kahlasi sitten alastomana jääkylmään veteen.


Kalat uivat oitis tiehensä, ja hän joutui seisomaan kauan paikoillaan ennen kuin hän saattoi nähdä niitä taas uudelleen. Varoen hän laski kätensä veteen ja toivoi voivansa heittää jonkun kaloista rannalle. Se ei ollutkaan niin helppoa kuin hän oli luullut, sillä jokaisen epäonnistuneen yrityksen jälkeen kalat pakenivat ja hän sai aina pitkän aikaa odotella niiden paluuta.


Lopulta hän oli saanut viskatuksi yhden pienistä kaloista töyrään reunalle, mutta kun hän sitten yritti kävellä pois vedestä, niin yllättäen hänen jalkansa olivatkin aivan turrat. Kaiken tahdonvoimansa avulla hän siirteli jalkojaan eteenpäin, mutta hän ei edes tuntenut kiviä jalkapohjiensa alla. Aivan kuin hänen jalkansa olisivat olleet poikki polvien alapuolelta. Päästyään vihdoin pois vedestä hän ryhtyi kiireesti hieromaan jalkojaan kuiviksi.


Hän säikähti todella paljon tätä odottamatonta takaiskua ja pelkäsi, ettei pystyisi enää koskaan kunnolla kävelemään. Jonkin ajan kuluttua hän veti housut ja mokkasiinit jalkoihinsa ja jatkoi hieromista. Kesti kauan ennen kuin jalkojen tunto palasi ja tuskallinen pistely alkoi. Nahcomence päätti silloin, että kalastaminen tällä tavoin oli turhan vaarallista.


Nälän kurniessa hänen vatsassaan hän nosti pienen, piikkieväisen kalan käteensä ja sen suomuinen, liukas pinta vaikutti hänen mielestään todella epämiellyttävältä. Lopulta hän kuitenkin paloitteli pyydystämänsä kalan veitsellään, poisti nahan ja ruodot ja työnsi voimakasta kuvotusta tuntien palat suuhunsa yksi kerrallaan.


Hän joutui harmikseen syömään kalan raakana, koska hänellä ei vieläkään ollut tulen tekoon mitään välineitä. Palaset tuntuivat jäävän kiinni hänen kurkkuunsa ja ne saivat hänet yökkäilemään, mutta hän pakotti itsensä nielemään ne vatsaansa.


Raa’an kalan syöminen oli kuitenkin ollut hänelle hyvin epämiellyttävä kokemus. Hän päättikin mielessään, että se sai jäädä viimeiseksi kerraksi. Ehkä sittenkin olisi parempi vain olla nälässä, kunnes hän löytäisi edes jonkinlaista asutusta ja pystyisi hankkimaan itselleen jotain muuta syötävää, joko ystävällisin keinoin tai väkivalloin. Hän yritti vakuutella itselleen, että niin tulisi käymään piankin. Eiväthän kaikki ihmiset olleet voineet kadota maan päältä.


Juotuaan vielä purosta vettä, joka sekin tuntui tällä kertaa maistuvan epämiellyttävästi kalalta, hän lähti jatkamaan vaellustaan. Hän kiitti onneaan, että jalat sentään vielä toimivat, ja aina silloin kun maasto oli helpompikulkuista, hän pisti juoksuksi saadakseen verensä paremmin kiertämään.


*****


Nahcomence hieraisi silmiään ja pysähtyi. Yllätyksekseen hän näki jonkin matkan päässä kirjavan intiaaniponin. Toisen elävän olennon näkeminen pitkästä aikaa ilahdutti häntä suuresti ja sai hänen sydämensä lyömään kiivaammin. Ponilla oli kirjailtu riimu päässään ja punaisella maalilla tehtyjä kämmenen kuvia lautasillaan.


Poni oli varmasti jo huomannut hänet, mutta hänestä mitenkään piittaamatta ja kovin välinpitämättömän oloisena se vain kuopi etukaviollaan maata saadakseen lumen peittämiä ruohonkorsia esille.


Nahcomence arveli, että ponin entinen omistaja oli luultavasti saanut surmansa jossain kahakassa ja ehkä poni oli silloin vauhkoontuneena juossut liian kauas ja joutunut lopulta eroon lajitovereistaan. Miksi se muuten kuljeskelisi täällä riimulla ja sotamaalauksilla varustettuna aivan yksinään, ilman omistajaansa tai lauman muita jäseniä?


Ponin löytyminen oli silti suoranainen onnenpotku, ja jos hän saisi napattua sen kiinni, hän pääsisi kulkemaan paljon nopeammin eteenpäin.


Poni ei kuitenkaan suostunut helpolla kiinniotettavaksi. Sitä mukaa kun mies lähestyi sitä rauhoittavasti puhellen, se perääntyi kauemmas säikkynä ja silmiään muljautellen. Nahcomence tarvitsi paljon aikaa ja kärsivällisyyttä ennen kuin hän vihdoin pystyi nousemaan hermostuneen eläimen selkään.


Hän harmitteli sitä, että ponin entinen omistaja ei ollut osannut opettaa ratsuaan kovinkaan tottelevaiseksi ja yhteistyökykyiseksi. Lopulta hän kuitenkin ohjasi vikuroivaa ja omapäistä ponia keskipäivän suuntaan, ja matka eteni nyt vauhdilla.


Ennen kuin päivä oli kääntynyt illaksi, oli taakse jäänyt jo hyvänlaisesti matkaa. Yövyttyään erään kallion kielekkeen alle muodostuneessa onkalossa ja herättyään huonosti nukutun yönsä jälkeen hän hyppäsi taas ponin selkään jatkamaan matkaansa.


Maasto oli koko ajan muuttunut tasaisemmaksi, ja vaikka kulku nyt oli helpompaa ja ponillekin löytyi vielä ruoholaikkuja syötäväksi, yösijan löytäminen oli jo hankalampaa. Luolia ja onkaloita ei tasangolta löytynyt. Ilma oli taas kylmentynyt ja Nahcomence tunsi tuulenkin voimistuneen.


Etsinnöistään huolimatta hän ei löytänyt kunnollista yöpymispaikkaa. Erääseen pehmeämpään rinteeseen hän sai kuitenkin käsin kaivamalla tehtyä itselleen pienen sopen, johon hän pimeän tultua mahtui juuri ja juuri istumaan vetämällä pitkät jalkansa koukkuun.


Kolon suulle hän asetteli muutaman ison kiven ja puista katkomiaan oksia ja risuja. Hyytävä tuuli ei tuntunut kolossa niin voimakkaalta kuin avoimessa maastossa.


Johonkin aikaan yön kuluessa Nahcomence oli hetkeksi torkahtanut. Aamulla hän heräsi aikaisin ja näki harmikseen, että oksien välistä oli kasautunut lunta hänen makuupaikkaansa. Talvi oli saavuttanut jo tämänkin seudun.


Hän työnsi oksat ja risut sivuun ja ryömi kylmän ja huonon asennon kangistamin jaloin ulos kolosta. Maa oli jo täälläkin sormenleveyden paksuisen lumikerroksen peitossa ja lunta tuiskutti hiljalleen koko ajan lisää.


Nahcomence heitti nopeasti vetensä ja ajatteli, että ei voi hukata enää hetkeäkään. Hampaat kalisten hän kiiruhti yöksi puun oksaan kiinnittämänsä ponin luo.


Päästyään ponin selkään hän kannusti sen laukkaan välittämättä viimasta, joka oli kiskaista huovan hänen hartioiltaan. Hän tiesi, että hänen oli pian päästävä jonnekin lämpimään tai löydettävä edes lisää vaatetta päälleen. Hän ei voinut uskoa, ettei kykenisi löytämään yhtään intiaanikylää. Jossain vaiheessahan hänen olisi pakko tulla jollekin asutulle seudulle.


Poni oli entistäkin vauhkompi, sillä se ei pitänyt liukkaista kivistä sen kavioiden alla. Vauhti ja liukkaus saivat ponin askeleet epävarmoiksi ja se vikuroi vähän väliä.


Joka tapauksessa Nahcomence oli kiitollinen ponista, joka teki parhaansa kuljettaessaan häntä eteenpäin. Jonkin ajan kuluttua lumisadekin taukosi hetkeksi ja se kohotti hieman nuoren miehen mielialaa.


Vaikka poni oli sitkeä ja jaksoi juosta hyvinkin pitkiä matkoja yhteen menoon, Nahcomence pudottautui aina välillä alas ponin selästä ja talutti sitä kävelyvauhtia, jotta eläin saisi tarvitsemaansa lepoa. Kävelyhetkistäkin huolimatta matka eteni nyt paljon sujuvammin.


Nahcomence oli kuitenkin hieman kärsimätön ja hän hoputti ponia eteenpäin toivoen pääsevänsä mahdollisimman pitkälle ennen pimeän tuloa.


Silloin se tapahtui.


Täydessä vauhdissa olleen ponin kaviot lipesivät liukkailla kivillä ja se oli kaatua kyljelleen. Pelästyneenä poni alkoi protestoida pukittelemalla, eikä yllättynyt ja kylmästä kankea Nahcomence kyennytkään pysyttelemään sen selässä vaan mätkähti ponin kaulan yli maahan.


Tärähdyksen voimasta hänen hengityksensä salpautui hetkiseksi, ja kun hän vihdoin vääntäytyi istumaan, oli poni jo karannut tiehensä, eikä sen kavioiden ääntäkään enää kuulunut.


Nahcomence olisi raivoissaan heittänyt kiven ponin perään, jos olisi sellaisen saanut käsiinsä, mutta nyt hänen täytyi vain tyytyä viskomaan lunta siihen suuntaan, jonne poni oli kadonnut. Kiukun kyyneleet silmissään hän ensin kirosi synkästi itsekseen, kunnes hänen oli pakko puhkua harminsa ilmoille huutamalla ääneen:


”Kee! Tutsu puuku!”


Ponin pilkkaaminen ei hänen tilannettaan paljoakaan auttanut, mutta saipa hän ainakin purettua pettymyksensä jotenkin. Hän tajusi olevansa nyt todellisissa vaikeuksissa. Jos hän ei olisi ollut niin kylmissään ja sen vuoksi joutunut pitämään toisella kädellään kiinni hartioillaan olevasta huovasta, hän olisi ehkä pysynyt pukittelevan eläimen selässä eikä olisi menettänyt sitä.


Masentuneena hän painoi päänsä käsiensä varaan. Toivottomuuden tunne sai ilmankin tuntumaan taas kylmemmältä. Nahcomence istui pitkään lumen peittämässä maassa takamus kosteana, kunnes jokin voima vihdoin pakotti hänet nousemaan ylös.


Hetken aikaa hän hieroi aristavaa selkäänsä ja arveli mustelmiensa määrän taas lisääntyneen roimasti. Sitten hän kietoi huovan puolikkaan tiukemmin hartioittensa ympärille, nosti katseensa kohti valkoisena hohtavaa maisemaa, huokaisi kerran ja aloitti taas epätoivoisen tuntuisen taivalluksensa.


Nahcomence tunsi olevansa täysin yksin koko maailmassa. Vaikka hän oli edennyt jo hyvän matkaa loitommalle entisestä kotileiristään, hän ei ollut kohdannut kulkiessaan ainuttakaan ihmistä. Yhtään savua ei ollut näkynyt missään. Ei edes kaupustelijoita tai metsästäjiä ollut liikkunut hänen kulkureittinsä poikki.


Aivan kuin henget olisivat halunneet rangaista häntä kaikin mahdollisin tavoin, ja siksi ne olivat hävittäneet hänen maallisen vaelluksensa polulta kaikki muut elolliset. Hän ei voinut mitenkään ymmärtää syytä, jonka takia hänet oli aivan kuin eristetty muista ihmisistä.


Hänet oli pantu kärsimään nälkää ja kylmyyttä, ja kaiken lisäksi kyseiset kärsimykset hänen oli täytynyt kokea täydellisessä yksinäisyydessä. Nämä masentavat ajatukset risteilivät hänen päässään eikä hän saanut niitä katoamaan.


Askel askeleelta hän kuitenkin eteni ja samalla hän lähestyi taas metsäisempiä seutuja. Maasto muuttui pikkuhiljaa vaihtelevammaksi, ja hän joutui tarpomaan ylös ja alas pieniä mäen töyräitä.


Lunta oli alkanut sadella uudelleen ja kohta sitä oli jo niin paljon, että joka askeleella hänen märät, jo hajoamaisillaan olevat mokkasiininsa peittyivät melkein kokonaan.


Hämärän tultua hän löysi aivan sattumalta jonkun ison eläimen talvehtimispesän, joka oli ilmeisesti jo aikoja sitten hylätty ja sortumaisillaan. Hän ei ollut edes etsinyt mitään sellaista vaan oli kulkenut eteenpäin melkein puoliksi suljetuin silmin. Yhtäkkiä hän oli tuntenut maan pettävän jalkojensa alta, ja hän oli pudonnut jo puoliksi romahtaneeseen onkaloon.


Ryömittyään matalan käytävän perukoille hän pelkäsi koko ajan, että se todellakin rysähtäisi kokoon ja hautaisi hänet alleen. Sitten hän ajatteli lannistuneena, että se olisi ehkä hänen tämän hetkisessä tilanteessaan kaikkein paras ratkaisu. Samalla kun se päättäisi hänen toivottoman vaelluksensa, se olisi myös hänen hautansa.


Maatessaan onkalossaan vilusta hytisten, melkein täydellisessä pimeydessä, hän yritti hieroa käsiään ja jalkojaan lämpimiksi. Nyt kun hän ei enää ollut liikkeellä, kylmyys alkoi taas jäykistää hänen lihaksiaan, ja hän oli tuntevinaan veren jo hidastavan kulkuaan hänen suonissaan.


Hän ei uskaltanut riisua märkiä mokkasiinejaan, koska hän ei halunnut tietää, miten pahasti hänen jalkansa olivat hiertyneet kosteissa jalkineissa.


Nahcomence tunsi luissaan, että tämä olisi hänen viimeinen yönsä tällä matkalla. Huomenna kaikki olisi ohi. Hän oli heikkona nälästä, väsymyksestä ja kylmyydestä eikä millään enää selviäisi. Hän oli tullut matkansa päähän eikä hän jaksanut enää taistella olemassaolostaan vihamielisten henkien tahtoa vastaan.


Melkein koko yön hän värisi kylmästä ja pyöriskeli itsesäälissä. Hän ei oikeastaan nukkunut, mutta pitkin yötä, unen kaltaisessa tilassa, hän luuli näkevänsä häilyviä, läpikuultavia henkimaailman olentoja, jotka puhuivat hänelle. Nämä hahmot kauhistuttivat häntä, koska hän ei tiennyt, olivatko ne todellisia vai eivät.


Aikoinaan, kun hänen toverinsa olivat palanneet useita auringonkiertoja kestäneiltä henkinäkyjen etsimismatkoiltaan, nämä olivat ylvästelleet saamistaan voimallisista näyistä. Nahcomence oli silloin jotenkin kadehtinut tovereitaan, koska yrityksistään huolimatta hän ei ollut itse koskaan onnistunut saamaan yhtään ainokaista henkien suomaa näkyä.


Hänen mieleensä ei edes juolahtanut, että nyt, syvässä uupumuksen tilassaan, hän oli vihdoinkin saanut hengiltä ensimmäisen oikean näkynsä, koska hän ei ollut sellaista koskaan aikaisemmin elämässään kokenut.


Hän vapisi pelosta ja luuli olevansa henkiunessa, joka enteilisi hänen loppuaan. Ja koska hän ei mitenkään pystyisi pääsemään esi-isiensä luokse, hän uskoi, että nämä häntä nyt riivaavat henget varmaan jäisivät vainoamaan häntä määräämättömäksi ajaksi maailmojen välille.


”Kaikella on tarkoituksensa”, näyn hahmot kuiskivat. Ne yrittivät vakuuttaa, että kaikki yöpymisluolat ja onkalot olivat tarkoituksella osoitettu hänen tielleen hänen löydettäväkseen. Samoin kuin vikuroiva ponikin, jolla hän oli päässyt etenemään tarkasti henkien tarkoittamaan paikkaan saakka. Ponin karkaaminen oli myös osa suurempaa suunnitelmaa, jossa Nahcomence oli vain pieni osanen.


”Sinä et voi luovuttaa”, äänet tuntuivat sanovan.


”Sinun pitää kulkea omaa elämänpolkuasi niin kuin on määrätty.”


Tätä samaa nuo hahmot toistivat aina vain uudelleen ja uudelleen. Ne kiusasivat häntä hulluuteen asti, ja lopulta hän huusi tekevänsä niin kuin ne tahtoivat, kunhan ne vain lakkaisivat piinaamasta häntä.


Hän sulki korvansa käsillään ja yritti olla kuulematta ääniä, mutta ne tulivatkin jostain hänen päänsä sisältä, eikä hän voinut tehdä mitään estääkseen itseään kuulemasta niitä. Lopulta kun yön pimeät tunnit väistyivät, katosivat myös nuo öiset vierailijat.


Päivä valkeni vihdoin, ja Nahcomence totesi olevansa vielä elossa, vaikkakin vain hädin tuskin. Hän ryömi ulos kolosta ja siristeli silmiään katsellessaan häikäisevää lumen valkoisuutta ympärillään.


Koska hän oli vakuuttunut siitä, että henget olivat vierailleet hänen luonaan ja vaatineet häntä jatkamaan matkaa, hän ei uskaltanut muuta kuin totella. Henkiä vastaan tehdystä niskuroinnista olisi varmaan ollut seurauksena hirvittävää, ikuisesti jatkuvaa kidutusta, ja sitä riskiä Nahcomence ei nyt enää halunnut ottaa.


Hän lähti siis taas matkaan, lopen uupuneena levottoman yönsä jälkeen, puolikuolleena nälästä ja kylmyydestä sekä jalat tunnottomina märissä mokkasiineissa.


Siirtäessään jalkojaan eteenpäin Nahcomence ei välillä edes tajunnut kävelevänsä. Päivän kuluessa ja matkan edetessä hän ei enää välittänyt etsiä juomavettä purosta tai joesta. Hän vain kauhoi ohimennen maasta lunta suuhunsa. Hänen järkensä yritti kertoa, että hänen ei pitäisi enää olla hengissä. Kukaan ei voisi olla hengissä niissä olosuhteissa ja sellaisessa ruumiinkunnossa kuin hän oli.


Askel kerrallaan Nahcomence eteni taipaleellaan. Hän tuijotti väsyneesti eteensä eikä vilkaissut kertaakaan taakseen. Jos hän olisi sen tehnyt, hän olisi ehkä havainnut omia jälkiään pitkin astelevan hahmon, joka seurasi tiukasti hänen kannoillaan.


Hahmo kulki täysin äänettömästi Nahcomencen perässä eikä päästänyt häntä kertaakaan näkyvistään, katsellen samalla tarkkaavaisesti hänen yksinäistä taivallustaan suurilla, samettisen mustilla silmillään.










Yksinäisyyden päättyminen


New Mexico, alkutalvi 1843


Johonkin aikaan ennen hämärän tuloa Nahcomence oli aistivinaan savun hajua, ja tämä havainto sai hänen turtuneet aivonsa taas toimimaan. Hän veti ilmaa sieraimiinsa ja yritti päästä selville, mistä suunnasta savu leijaili hänen luokseen.


Hänen oli pakko tarttua tähän tilaisuuteen, sillä tässä saattaisi nyt olla hänen ainoa mahdollisuutensa pelastua. Hän kaipasi nuotion lämmittäviä liekkejä ja ajatteli, että savun lisäksi lähistöllä olisi pakko olla myös tulta.


Nahcomence ei tuntenut lainkaan näitä seutuja eikä todellakaan tiennyt, mikä häntä odottaisi. Hän uumoili, että alueella saattaisi olla kuljeskelevia apasseja pitämässä leiriään, tai pahimmassa tapauksessa lauma pawneesotureita. Jos nämä huomaisivat hänet, hän varmaankin joutuisi vangiksi ja kidutettavaksi.


Tai ehkä hänet armeliaasti tapettaisiin heti, mikä kuitenkin tuntui aika epätodennäköiseltä. Myös pawneet olivat tunnetusti mestareita kiduttamisessa ja osasivat pitkittää kuoleman tuloa, kunnes olivat saaneet kaiken mahdollisen hupinsa vangistaan.


Hän tiesi, että pawneet mieluusti uhrasivat juuri nimenomaan elävänä kiinnisaatuja comanche-miehiä jumalilleen. Pawneet uskoivat, että rohkeiden comanche-sotureiden kiduttamisesta ja uhraamisesta he saisivat suurta voimaa ja sotaonnea itselleen. Toisaalta, apassien orjaksi joutuminenkaan ei hänestä tuntunut ollenkaan houkuttelevalta.


Sitten Nahcomencen mieleen juolahti, että edessä saattaisi myös olla joukko valkoisia partasuusotilaita tai turkismetsästäjiä, jotka eivät säälisi häntä yhtään sen enempää kuin pawneet tai apassitkaan. Joka tapauksessa hän halusi kuitenkin nyt ottaa selvää savun aiheuttajasta.


Hän ei nähnyt lumessa lainkaan jälkiä, joista olisi voinut päätellä jonkun kulkeneen alueella. Jotenkin hänen ajatuksensa tuntuivat nyt kirkastuneen ja hän tarkkaili ympäristöä havaitakseen mitä tahansa liikettä.


Hän veti taas sieraimiinsa savun hajua varmistuen samalla siitä, että suunta oli oikea. Sitten hän käveli varovasti eteenpäin.


Lopulta hän saapui harvan havupuumetsikön reunaan, ja hän pysähtyi siihen paikkaan. Sitten hän jäi tuijottamaan eteensä avautuvan pienen aukion laitamia. Osittain puiden suojassa hän katseli harmaan hirsimökin piipusta nousevaa savukiehkuraa, joka ilmaisi, että paikka oli asuttu.


”Kahni tosapi?”


Hän oli yllättynyt siitä, että joku valkoinen mies oli rakentanut asumuksensa näin syrjäiselle paikalle. Ainakaan hänen näköetäisyydellään ei liikkunut yhtään elävää olentoa. Lumessa ei nytkään näkynyt askelten jälkiä, eikä tallattuja polkuja risteillyt mihinkään suuntaan.


Nahcomence katseli ja odotti kärsivällisesti. Hän painoi tarkasti mieleensä kaiken näkemänsä. Mökin lähistöllä oli toinenkin rakennus, ehkä jonkinlainen eläinsuoja. Hän ajatteli toiveikkaasti, että siellä saattaisi olla hevonen.


Eläinsuojan vasemmalla sivulla oli yhdestä suunnasta avonainen katos, jossa näkyi polttopuita ja vielä pilkkomattomia, kolmen kämmenen mittaisia pölkkyjä. Katoksen edessä oli paksumpi pölkky, johon oli isketty pystyyn tukevan näköinen kirves.


Pihapiirissä oli myös pieni hevosaitaus, mutta se näytti jotenkin huonokuntoiselta ja käyttämättömältä. Hieman sivummalla tönötti vielä vanha lato, jonka ovi roikkui avoimena paljastaen, että latoa oli joskus käytetty heinävarastona, mutta nyt se ammotti melkein tyhjänä.


Avointa piha-aluetta reunusti yhdeltä sivulta loiva mäentapainen, jonka edustalla oli matala, puinen rakennelma, joka oli ilmeisesti jonkinlainen vesikaivo. Ainakin hän päätteli näin mielessään, koska rakennelman päällä oli kumollaan sangallinen peltiämpäri.


Nahcomence käänsi katseensa takaisin asuinrakennukseen. Samassa hän näki mökin ikkunan läpi vilahduksen ihmisen hahmosta ja hän siirtyi nopeasti puiden taakse varmistaen, että häntä ei voisi mökistä havaita.


Hän terästi katsettaan nähdäkseen tarkemmin. Mökissä oli valkoinen nainen, iältään ehkä muutamia vuodenkiertoja häntä itseään vanhempi. Hän odotti paikoillaan, mutta vaikka tovi jos toinenkin vierähti, niin silti hän ei erottanut naisen lisäksi mökissä muita ihmisiä.


Nainen käveli usein ikkunan ohi, eikä Nahcomence nähnyt kertaakaan kenenkään muun liikkuvan mökin sisällä. Voisiko olla mahdollista, että valkoinen nainen asusteli täällä korvessa ihan yksinään?


Nahcomence seisoi puiden alla ja odotti yhä. Hän ei oikeastaan vieläkään voinut uskoa, että naisen lisäksi mökissä ei ollut muita. Paikallaan olo oli aiheuttanut sen, että hän oli nyt umpijäässä. Hän katseli sinisiä käsiään ja puhalteli niihin, mutta se ei paljoakaan auttanut.


Hän tunsi ilman kylmenneen entisestäänkin, ja pakkasen kiristyessä lumen pinta oli jo alkanut kimallella. Hänen hiuksissaan oli jäähileitä ja hänen kastuneet mokkasiininsa olivat jäätyneet koviksi koppuroiksi hänen jääkylmissä jaloissaan.


Yllättäen mökin ovi avautui, ja Nahcomence siirtyi säikähtäen vieläkin taaemmaksi. Pitkä, hoikka nainen astui ulos vetäen samalla hartiahuiviaan tiukemmin ympärilleen. Sitten nainen käveli toiseen rakennukseen, viipyi siellä hetken, jonka jälkeen tämä astui jälleen pihamaalle. Nainen oli jo menossa sisälle asumukseensa, kun jostain syystä pysähtyi ja kääntyi ympäri.


Nainen näytti katselevan juuri sinne, missä Nahcomence seisoi. Mies arveli, ettei nainen voinut häntä mitenkään nähdä, mutta hän varoi kuitenkin liikahtamasta. Nainen viipyi paikoillaan jonkin aikaa, mutta kääntyi sitten ja meni takaisin sisälle.


Nahcomence seisoi puiden alla ja odotti yhä.


Hän ei todellakaan tiennyt, mitä hänen oikeastaan pitäisi nyt tehdä. Mökin piipusta nouseva savu ja tieto siitä, että asumuksessa olisi tulisija ja lämpöä, houkuttivat häntä. Kylmyys oli jo kangistanut hänen jalkansa niin, että hänestä tuntui kuin hän olisi seissyt puujaloilla. Sitten hän teki lopulta uhkarohkean ratkaisunsa.


Hän astui muutaman askeleen eteenpäin, jolloin metsikkö jäi hänen taakseen, ja hänet olisi nyt helppo havaita mökin suunnalta. Jostain syystä hän oli varma, että nainen katsoisi kohta ulos ikkunastaan.


Mikäli asumuksessa olisi joku muu ja nainen hälyttäisi tämän toisen henkilön avukseen, Nahcomencella olisi ehkä vielä aikaa paeta, jos vain pystyisi jäätyneillä jaloillaan juoksemaan.


Sitten nainen tuli ikkunan luo, kuten Nahcomence oli arvellutkin. Aivan varmasti nainen oli nyt nähnyt hänet, mutta tämä ei kuitenkaan kääntynyt hätääntyneenä ympäri vaan jäi tuijottamaan häntä pihamaan yli.


Nahcomence seisoi jännittyneenä paikoillaan ja odotti. Naisen hahmo hävisi näkyvistä, eikä mitään muuta tapahtunut.


Jonkin ajan kuluttua nainen kuitenkin ilmestyi uudelleen ikkunaan ja havaitsi vieraan seisovan yhä samassa paikassa. Sitten he molemmat tuijottivat toisiaan, kunnes nainen jälleen kääntyi pois.


Tuokiot kuluivat, eikä kukaan juossut ulos aseen kanssa ajamaan Nahcomencea tiehensä. Mies oli nyt jo täysin vakuuttunut siitä, että nainen oli mökissä aivan yksin. Mikä helpotus!


Naiselta olisi helppo viedä ruokaa ja vaatteita, ja jos tallissa on hevonen, hän ottaisi tietysti sen mukaansa. Yksinäisestä valkoisesta naisesta ei olisi hänelle vastusta, ja hän pystyisi kyllä tappamaankin naisen, jos tämä heittäytyisi hankalaksi. Tätä miettiessään hän samalla sipaisi kädellään vyötäröllään olevaa veistä.


Samalla hän muisti aikaisemman, vihapäissään tekemänsä päätöksen tappaa ensimmäinen vastaansa tuleva olento, mutta kun hän sitten oli tajunnut, että se olisi ollut hänen kohtaamansa poni, hän oli jo silloin luopunut aikeestaan, koska ponista oli ollut hänelle enemmän hyötyä elävänä kuin kuolleena.


Jos hänen nyt täytyisi iskeä veitsensä tuohon valkoiseen naiseen, ei hän tuntisi siitä minkäänlaisia tunnontuskia. Nainen oli hänelle yhdentekevä, ja jos hänen olisi pakko tämä surmata, hän tekisi sen epäröimättä. Melko varmasti hän pääsisi jatkamaan matkaansa ennen kuin ketään ulkopuolista ehtisi ilmaantua paikalle.


Nahcomence suunnitteli jo valmiiksi, miten hän syöksyisi naisen kimppuun ja päättäisi tämän maallisen elämän työntämällä veitsensä suoraan naisen sykkivään sydämeen. Sitten hän raahaisi ruumiin ulos ja piilottaisi sen jonnekin asumuksen taakse suojaan uteliaiden katseilta.


Hän ajatteli, että voisi lämmitellä useammankin päivän naisen asumuksessa ja lähteä matkaan vasta sitten, kun olisi ensin varustautunut kunnolla ja myös syönyt vatsansa täyteen. Naisella on todennäköisesti jonkin verran ruokaa ja lämpimiä huopia, jotka hän tietenkin ottaisi lähtiessään mukaansa.


Jos eläinsuojassa on useampia hevosia, hän voisi kuljettaa mukanaan paljon enemmänkin tavaraa. Jalkamiehenä hän ei kuitenkaan jaksaisi kantaa kovin paljoa, tai ainakin matkanteko vaikeutuisi ja hidastuisi. Samalla kun hän puhalteli jääkylmiin käsiinsä, hän kuvitteli jo mielessään, mitä kaikkea arvokasta hän saattaisi naisen asumuksesta löytää.


Nahcomence odotti yhä, sillä jostain selittämättömästä syystä hän halusi, että nainen tekisi seuraavan siirron, ja sisimmässään hän oli jotenkin vakuuttunut siitä, että niin todellakin tapahtuisi. Nainen oli nyt nähnyt hänet ja tietää varmasti olla varuillaan, mutta mitä tämä oikeastaan oli aikeissa tehdä, siitä Nahcomencella ei ollut aavistustakaan.


Joka tapauksessa hän ei selviäisi enää yhtäkään yötä pakkasen armoilla. Hän voisi ehkä yrittää hämätä naista ja olla lähtevinään tiehensä. Sitten hän voisi illan hämäryydessä palata takaisin ja yöpyä eläinsuojassa. Sekin olisi parempi kuin olla taivasalla.


Kuitenkin naisen asumuksen tulisijasta leijaileva savu ja aavistus tulen lämmöstä houkuttivat häntä liikaa, eikä hän saanut itseään pakotetuksi kääntymään takaisin metsään. Hän kuvitteli jopa tuntevansa paistetun lihan tuoksun nenässään, ja tämä ajatus toi melkein veden hänen kielelleen.


Hän arveli myös, että jos hän yrittäisi nyt rynnätä sisälle naisen asumukseen, tämä todennäköisesti olisi aseineen häntä vastassa, eikä hän näin ollen voisi mitenkään välttyä tulemasta ammutuksi. Hän melkein yllättyi kun ovi vihdoin avautui ja nainen ilmestyi ovelle vetäen hartioilleen paksua huivia.


*****


Kate Farrellilla oli ollut outo tunne kun hän oli astunut ulos tallista. Aivan kuin joku olisi tuijottanut häntä. Vaikka hän oli katsellut ympärilleen eikä ollut havainnut mitään, tuo tunne oli ollut niin voimakas, että päästyään takaisin sisälle hänen oli ollut pakko heti vilkaista ulos ikkunasta.


Kun hän sitten oli nähnyt tuon olennon, josta ei tiennyt, oliko se lainkaan ihminen, hän oli saanut vahvistuksen tuntemuksilleen. Hän oli ollut hiukan peloissaan pohtiessaan, mikä tuo outo ilmestys oli ja mitä se tahtoi.


Kate tuijotti uudelleen ikkunasta ja näki, että hahmo näytti laihalta, kumaraiselta mieheltä. Kasvojen piirteistä hän ei saanut selvää, sillä kasvot olivat paksun likakerroksen peitossa, ja kaiken lisäksi pitkät, harmaat ja siivottoman näköiset hiukset roikkuivat puolittain kasvojen edessä. Miehen hartioilla oli resuisen huovan tapainen riepu ja tämän jaloissa näytti olevan aivan uskomattoman likaiset housut.


Käydessään ulkona Kate oli huomannut pakkasen kiristyneen, ja nyt hän tajusi, että miesparalla täytyi olla hirvittävän kylmä noissa rääsyissään. Ties kuinka kauan mies oli värjötellyt metsässä. Ehkä tämä oli nälkäinenkin, mutta ei ollut tarpeeksi rohkea käydäkseen ovella kerjäämässä ruokaa.


Kattilassa liedellä oli vielä jäljellä hiukan edellispäivältä jäänyttä keittoa, jonka Kate oli ollut aikeissa syödä, mutta siitä riittäisi kyllä osa muukalaisellekin. Miehen ulkoisessa olemuksessa oli kuitenkin jotain outoa ja pelottavaa, ja tämä havainto oli aluksi saanut Katen hieman epäröimään avun tarjoamista. Sitten hän oli työntänyt nämä mietteet mielestään ja vähän hymähtänytkin itsekseen omalle arastelulleen.


Kate oli jo lapsuudessaan saanut vakaan, kristillisen kasvatuksen, jonka mukaan hädässä olevaa lähimmäistä oli aina autettava, eikä siihen ohjeeseen kuulunut autettavien valikoiminen näiden ulkonäön perusteella.


Kate otti hartiahuivinsa ja avasi oven. Mies seisoi yhä paikoillaan metsän reunassa. Katsellessaan miestä nyt vähän tarkemmin, tämän olemus toi jotenkin hänen mieleensä intiaanin, ja pelon häivähdys käväisi taas hänen mielessään. Kuitenkin hän sai miehen kumarasta asennosta sellaisen vaikutelman, että tämä ehkä oli vanha ja raihnainen eikä varmaankaan ollut mitenkään vaarallinen. Hän ei myöskään nähnyt miehellä minkäänlaista asetta. Siksi hän rohkaisi lopulta mielensä ja huusi:


”Oletteko nälkäinen? Saatte minulta hiukan syötävää, jos haluatte!”


Mies ei liikahtanut, tuijotti vain edelleen eteensä.


”Liedellä olisi lämmintä keittoa!” huusi Kate.


Mitään ei tapahtunut. Aivan kuin mies ei olisi kuullut, vaikka Kate arveli kyllä, että tämä kuuli. Kate viittoili kädellään ja yritti saada miestä ymmärtämään, että tämä olisi tervetullut hänen kotiinsa, ja että hän itse olisi valmis jakamaan vaatimattoman ateriansa miehen kanssa.


”Minä aion nyt mennä takaisin sisälle, sillä täällä ulkona on kovin kylmä. Jos vain haluatte, voitte tulla ruokailemaan kanssani.”


Kate kääntyi, astui mökin ovesta sisään ja sulki oven perässään. Hän siirtyi suuren, tiilistä muuratun lieden luo ja hämmensi keittoa, joka oli jo melkein kuumaa. Sitten hän lisäsi puita tulipesään, koska mökissä oli vielä melko viileää ja liedestä leviäisi mukavaa lämpöä huoneeseen.


Tuvassa oli vain yksi ikkuna, josta päivänvalo tulvi sisään. Mökki oli niin pieni, ettei siellä tarvinnut ottaa montaakaan askelta siirtyäkseen lieden luota ruokakomerolle, vaatekomerolle tai pöydän luo. Leveä vuode takaseinällä vei huoneen tilasta melkein viidenneksen, eikä ikkunan eteen sijoitetun vankkatekoisen pöydän lisäksi huoneeseen sopinutkaan enää paljon muuta. Lieden ja oven väliseen tilaan oli seinän viereen rakennettu puinen, miehenmittainen leveä penkki, jonka alle oli pinottu polttopuita.


Kate otti komerostaan kaksi lautasta, ja nostaessaan keittoastian liedeltä pöydälle hän kuuli samalla oven avautuvan. Hän näki oudon muukalaisen astuvan sisään ja sulkevan oven perässään. Käännyttyään ympäri mies jäi lopulta seisomaan ovensuuhun.


Hetken aikaa Kate tunsi syvää katumusta siitä, että oli kutsunut miehen luokseen, sillä nyt lähempää nähtynä tämä vaikutti kovin luotaan työntävältä ja vaaralliselta. Kate tunsi taas pelon väristyksiä nähdessään miehen läpitunkevan, terävän katseen. Harvinaisen mustat silmät olivatkin ensimmäinen asia, jotka Kate pani merkille. Intiaanin silmät? Sitten hän pystyi jo siirtämään katseensa muihinkin yksityiskohtiin.


Miehen kasvot olivat todellakin niin likaiset, ettei niistä olisi voinut mitenkään arvioida edes tämän ikää. Kasvot olivat lisäksi osittain peittyneet likaisten, pitkien hiusten alle. Hiukset näyttivät takkuiselta pehkolta ja ne olivat oudon harmaat, paitsi vasemmalta puolelta, jossa ne olivat jonkin ruskeaksi kovettuneen aineen jäykistämät. Oliko se verta? Samaa ruskeaa ainetta näkyi miehen hartioilla olevassa rääsyssä ja housuissa, joiden alkuperäistä väriäkään ei pystynyt kunnolla tunnistamaan.


Sillä hetkellä kun mies oli astunut sisälle, Kate oli tuntenut nenässään jonkin epämiellyttävän hajun. Se oli tuonut hänen mieleensä pilaantuneen rasvan, veren ja palaneen lihan hajun ja se oli saanut hänet melkein voimaan pahoin. Miehen vaiteliaan uhkaava olemus ja tutkiva katse kylmäsivät Katen selkäpiitä. Aivan kuin häntä olisi tuijottanut jokin villipeto, joka vain odotti tilaisuutta hyökätä hänen kimppuunsa.


Mies ei ollut sanonut sanaakaan, mutta Kate oli varma, että tämä oli nopeasti silmäillyt ympärilleen ja painanut tarkalleen mieleensä kaiken näkemänsä. Sitten mies, edelleenkään mitään sanomatta, istahti penkille lämpimän lieden vierelle ja jäi siihen liikkumattomaksi jähmettyneenä. Kate pakotti itsensä puhumaan vieraalleen, samalla kun hieman vapisevin käsin kauhoi keittoa lautaselle:


”Tästä saatte kuumaa keittoa. Valitettavasti se ei ehkä ole kovin ravitsevaa, mutta ainakin se lämmittää.”


Kate rohkaisi mielensä, käveli lähemmäs penkillä istuvaa miestä ja yritti samalla olla välittämättä vatsassaan kiertävästä etovasta tunteesta, jonka epämiellyttävän hajun lemahdus oli saanut aikaan. Kate piti lautasta ojennetussa kädessään ja huomasi miehen vilkaisevan sitä, mutta tämä ei tehnyt elettäkään koskeakseen lautaseen.


”Ottakaa vain ja syökää”, kehotti Kate.


Mies ei vieläkään liikahtanut, mutta Kate oli ollut näkevinään, että miehen sieraimet olivat värähtäneet hieman kun tämä oli tuntenut nenässään ruoan tuoksun. Kate piti lautasta vielä hetken aikaa miehen edessä, mutta sitten hän päätteli, että jostain syystä mies ei tahtonut ottaa sitä suoraan hänen kädestään. Sen vuoksi hän asetti lautasen varovasti lieden reunalle ja sanoi:


”Laitan tämän tähän. Voitte ottaa sen sitten kun haluatte.”


Kate oletti, että mies ei ilmeisesti ymmärtänyt hänen sanojaan, mutta hän puhui silti, sillä hänestä olisi ollut outoa olla vieraan kanssa samassa huoneessa sanomatta mitään. Jotenkin se, että hän kuuli oman äänensä, myös hieman rauhoitti hänen mieltään.


Katseltuaan miestä jonkin aikaa Kate oli jo vakuuttunut siitä, että tämä oli jonkin sortin intiaani, eikä heillä sen vuoksi varmaankaan ollut yhteistä kieltä. Ehkä mies kuitenkin ymmärsi hänen tarkoituksensa.


Hänen oma ruokahalunsa oli tyystin kadonnut eikä hän olisi voinut syödä mitään. Hän meni kuitenkin istumaan pöydän ääreen ja odotti, mitä vieras tekisi. Hän huomasi miehen seurailevan katseellaan hänen jokaista liikettään, ja taas hänestä tuntui aivan siltä kuin hän olisi ollut jokin saaliseläinparka, joka vain odotti vääjäämättömästi lähestyvää kurjaa kohtaloaan.


Nahcomence ei ollut milloinkaan ennen ollut valkoisen miehen asumuksen sisäpuolella. Paikka tuntui hänestä kovin oudolta ja ehkä jollain tavalla vähän ahdistavaltakin. Hän näki seinän vierellä useita lattiasta melkein kattoon asti ulottuvia, puusta rakennettuja laatikoita ja hän arveli, että niiden kätköissä täytyi olla naisen ruokavarastot. Nahcomence ei ollut koskaan nähnyt niin suuria puisia säilytysastioita, mutta hän oli heti ymmärtänyt kaappien tarkoituksen. Hän käänsi hieman päätään ja ilahtui huomatessaan kiväärin roikkuvan seinällä oven pielessä.


Nahcomence oli jo heti sisään tullessaan pannut merkille, että ilmeisesti nainen todellakin asui täällä yksikseen. Kenestäkään toisesta henkilöstä ei näkynyt mitään merkkejä. Nopean vilkaisunsa jälkeen Nakomi oli päätellyt, että naisen iän täytyi olla ainakin neljän käden verran vuodenkiertoja. Siksi tuntui oudolta, että tämä asui täällä yksin, ilman miestä ja lapsia. No, ehkä tämän puoliso oli jo hyvin varhaisessa vaiheessa saanut surmansa jossain taistelussa, ja ehkä nainen ei ollut sen vuoksi ehtinyt saada lapsiakaan.


Naisen vaatetuksen perusteella Nahcomence päätteli, että tämä saattoi olla köyhä. Yksinkertainen, ruskea puuvillahame näytti lisäksi aivan liian väljältä naisen hoikan vartalon yllä, ja nukkaantunut hartiahuivi kertoi, että sekin oli jo parhaimmat päivänsä nähnyt.


Naisen valmistaman ruoan tuoksu oli saanut syljen erittymään Nahcomencen suussa, vaikkakin hän oli harmistuneena pannut merkille, miten laihaa ateriaa nainen oli hänelle tarjonnut. Keitossa uiskenteli vain perunaa, pari porkkanan palaa ja muutamia maissin jyviä. Liemikin oli epämääräisen harmaata, eikä seassa ollut yhtään lihaa tai rasvaa. No, ainakin ruoka olisi kuumaa.


Kunhan hän olisi ensin täyttänyt ravintoa kaipaavan vatsansa, hän voisi sen jälkeen syöksyä veitsineen naisen kimppuun. Naisen hengen riistäminen tulisi olemaan todella helppoa, sillä tämä ei näyttänyt olevan lainkaan varuillaan. Nytkin nainen vain istui rauhallisena penkillään, aavistamatta ollenkaan, mikä tätä odotti. Nahcomence joutui ihan hillitsemään itsensä, jotta ei olisi vääntänyt huuliaan pilkalliseen virneeseen.


Kate huomasi, miten mies käänsi katseensa hänestä lieden reunalla olevaan lautaseen ja liikahti ensimmäisen kerran sen jälkeen kun oli penkille istahtanut. Hän ei ollut nähnyt miehen käsiä, koska tämä oli istuessaan pitänyt kaksin käsin kiinni repaleisesta huovastaan. Nyt mies irrotti otteensa ja tämän sormet tulivat näkyviin. Kate hengähti hämmästyneenä ja tajusi silmänräpäyksessä, miksi mies ei ollut ottanut lautasta hänen kädestään.


Tämä ei olisi pystynyt siihen!


Miehen siniset sormet olivat käpristyneet tiukasti nyrkkiin, eikä tämä näyttänyt saavan niitä lainkaan oikenemaan. Sormien täytyi olla aivan jäässä.


Kate näki, kuinka mies laski kätensä polviensa päälle ja yritti painaa sormiaan suoriksi. Samalla likainen huovanriekale valui alas miehen hartioilta, ja Kate huomasi kauhukseen, ettei miehellä ollut edes paitaa yllään. Ihoa hartioilla ja rinnassa peitti samanlainen harmaa lika kuin tämän kasvojakin.


Samalla kun Kate mietti, pitäisikö hänen jotenkin auttaa miestä, jotta tämä pystyisi syömään, hän huomasi miehen kurottavan käsiään lautasta kohti. Lopulta tämä sai kuin saikin kätensä lautasen reunojen alle ja varovasti nostettua sen eteensä. Mies ei välittänyt lautasella olevasta lusikasta vaan vei lautasen huulilleen ja joi keiton ryystämällä sitä lautasen reunasta.


Huomattuaan lautasen tyhjentyneen Kate käveli miehen luo, ojensi kätensä lautasta kohti ja kysyi:


”Tahdotteko lisää?”


Mies ei katsonut häneen, mutta nosti lautasta ylemmäs, josta Kate ymmärsi, että mies oli vieläkin nälkäinen. Kate otti lautasen, täytti sen uudelleen ja asetti lieden reunalle kuten aikaisemminkin, mutta nyt hän otti lusikan ensin pois lautaselta, koska mies ei näyttänyt sitä tarvitsevan.


Mies tyhjensi tämänkin annoksen samoin kuin edellisellä kerralla. Kun Kate kysyi uudelleen, haluaisiko mies vielä lisää ruokaa, tämä vastasi kieltävällä eleellä asettamalla kätensä kämmen alaspäin lautasen yläpuolelle. Kate otti tyhjentyneen lautasen miehen kädestä, vei sen pöydälle ja istahti penkille pöydän taakse.


Jotenkin hän uskoi olevansa paremmin turvassa miehen mahdolliselta hyökkäykseltä, jos hän pitäisi tukevan pöydän heidän välissään. Hän aprikoi itsekseen kaikkia mahdollisia asioita, joita seuraavaksi saattaisi tapahtua. Hänellä ei ollut aavistustakaan siitä, mitä hänen pitäisi nyt tehdä. Voisiko hän vain tyynesti nousta ylös ja osoittaa vieraalleen ovea?


Mies istui jurottavan näköisenä penkillä ja tuijotti mustilla silmillään eteensä. Kate kuvitteli mielessään, että kohta mies nyökkäisi kiitokseksi ja lähtisi tiehensä, koska oli saanut itsensä ravituksi. Tosin, tuosta kiittämisestä hän ei ollut niinkään varma, ja ehkä mies vain poistuisi paikalta yhtä vähäeleisesti kuin oli saapunutkin.


Mies ei kuitenkaan tehnyt mitään sellaista vaan istui edelleen paikoillaan kuin kivettyneenä. Ainoastaan tämän silmäluomet liikkuivat painuen muutaman kerran hitaasti kiinni, vaikka mies ilmiselvästi yritti estää niitä sulkeutumasta. Sitten mies äkkiä liikahti ja asettui makuulle penkille, jolla oli istunut. Mies veti huovanriekaleen yläruumiinsa verhoksi, oikaisi jalkansa suoriksi, sulki lopulta silmänsä ja aikoi kaikesta päätellen käydä nukkumaan.


Kate oli tästä aivan hämmentynyt eikä hän tiennyt, miten asiaan pitäisi suhtautua. Hän oli antanut miehelle ruokaa, koska oli jotenkin säälinyt onnetonta miesparkaa, mutta nyt hänen teki mielensä pyytää vierastaan poistumaan. Hänenkin kohteliaalla vieraanvaraisuudellaan oli rajansa.


Kate ei kuitenkaan uskaltanut tehdä mitään. Hän vain istui pöydän luona ja odotti jotain tapahtuvaksi. Minuutit kuluivat ja vieras makasi edelleen liikkumattomana penkillä eikä tehnyt elettäkään poistuakseen. Oli jo tulossa hämärä ja Kate pohti yhä, mitä tekisi. Hän siirsi öljylampun keskelle pöytää, sytytti sen ja yritti samalla olla kolistelematta liikaa. Hän ei ollut varma, oliko mies todella unessa vai oliko tämä vain nukkuvinaan.


Saadakseen aikansa kulumaan Kate nousi ylös, otti kaapista yhden kirjoistaan ja istahti takaisin penkilleen. Hän yritti lukea, vaikka ei oikein pystynyt keskittymään lukemaansa. Aina välillä hän vilkaisi miehen suuntaan, mutta ei huomannut pienintäkään liikettä tapahtuneen.


Hän mietti, pitäisikö hänen käydä tönäisemässä miestä selvittääkseen oliko tämä todella unessa. Entä jos mies olikin jostain syystä kuollut ja makasi nyt hengettömänä penkillä? Tuijottaessaan miestä tarkemmin Kate oli kuitenkin havaitsevinaan, että resuisen peitteen alla miehen rintakehä kohoili hengityksen tahdissa, joten siitä päätellen tämä oli edelleen hengissä.


Kun yli tunti oli Katen arvion mukaan jo vierähtänyt, ei mies ollut koko aikana liikahtanutkaan. Lopulta Kate päätti, että hänellä ei ollut varaa tuhlata lamppuöljyä yhtään enempää. Hän sammutti liekin ja hiipi vuoteensa viereen. Edes hamettaan hän ei uskaltanut riisua vaan niine hyvineen hän sukelsi peiton alle ja toivoi mielessään, ettei nukahtaisi.


Muutaman tunnin kuluttua Kate oli yhä hereillä, eikä mitään uutta ollut tapahtunut. Silmät avoimina hän tuijotti täydellistä pimeyttä ympärillään. Hänen jalkojaan paleli, vaikka hänellä oli sukat jaloissaan ja paksu peite päällään.


Tuli liedessä oli hiipunut aikoja sitten ja mökissä tuntui jo kovin viileältä. Kate arveli, että vieraalla täytyi varmaan olla todella kylmä maatessaan oven suussa. Siellä oli muutenkin paljon kylmempi nukkua, eikä miehellä ollut edes kunnollista huopaa lämmikkeenään.


Äkillisestä mielijohteesta Kate nousi vuoteesta ja etsi pimeässä käsiinsä tulitikut. Hiljaa hiipien hän haparoi tiensä lampun luo. Syttyvän tulitikun sihahdus kuulosti yön hiljaisuudessa poikkeuksellisen äänekkäältä ja Kate katsoi huolestuneena miehen suuntaan. Tämä ei ollut kuitenkaan liikahtanutkaan. Hän huokaisi helpotuksesta.


Saatuaan lampun jälleen palamaan hän otti kaapista varahuopansa ja siirtyi varovasti nukkuvan miehen luokse. Häntä oli taas alkanut jotenkin säälittää tuo poloinen mies, ja koska hän oletti tämän kovastikin kärsivän kylmästä, hän oli päättänyt vaivihkaa levittää huovan miehen ylle. Tyhmyyksissään hän kuvitteli, että mies ei heräisi siihen.


Juuri kun Kate oli aivan oudon vieraansa vierellä ja huopa levitettynä käsissään, mies avasikin yhtäkkiä mustat silmänsä, kavahti istumaan ja tarttui saman tien häntä ranteesta. Kate kirkaisi säikähdyksestä ja pudotti huovan lattialle. Sitten mies sihahti jotain käsittämättömällä kielellä ja kiskaisi esille veitsensä, jonka terä välkehti hämärässä.


Silmänräpäyksessä mies olikin jo pyöräyttänyt Katen ympäri, vetänyt hänet rintaansa vasten ja pakottanut hänet lopulta polvilleen eteensä kietaisemalla toisen käsivartensa hänen ympärilleen. Hetkessä Kate huomasi olevansa puristuksissa miehen tiukassa syleilyssä voimatta liikkua mitenkään.


Hän oli tuntevinaan teräksen kylmyyden kaulallaan, mutta hän ei ollut kuitenkaan varma, oliko veitsen terä todella uponnut hänen ihoonsa. Samalla hän ehti ajatella, että miehestä lähtevä haju oli kuin kuoleman tympeä lemahdus, ja se sai hänet melkein antamaan ylen.


Miehen ote oli luja ja Katen ranteeseen koski, mutta sitten mies vilkaisi lattialla lojuvaan huopaan ja yllättäen irrotti kätensä. Kate nousi nopeasti ylös ja oli kompastua helmoihinsa. Hän perääntyi peloissaan kauemmas miehestä eikä saanut sanaakaan suustaan. Hän vain tuijotti miestä silmät kauhusta pyöreinä. Olihan tämä juuri melkein tappanut hänet! Ja hän oli vain yrittänyt olla ystävällinen!


Mies pani tyynesti veitsensä pois, otti huovan lattialta, kääriytyi siihen ja asettui taas nukkumaan niin kuin mitään erikoista ei olisi tapahtunut.


Sen sijaan sydänjuuriaan myöten järkyttynyt Kate kulki takaperin vuoteensa luo ja käpertyi istumaan peiton alle vetäen polvet koukkuun eteensä. Hän painoi kädellään kaulansa ihoa, jossa hän pystyi oudosti edelleen aistimaan teräksen viileän kosketuksen, mutta hän ei tuntenut kipua. Ehkä mies ei kuitenkaan ollut viiltänyt häntä veitsellään.


Lampun Kate jätti tarkoituksella palamaan, sillä hän ei uskaltanut enää olla pimeässä tietäessään, että mies oli samassa huoneessa veitsineen. Hän olisi halunnut paeta jonnekin, mutta hän arveli, että hänellä ei ehkä ollut mitään mahdollisuutta syöksyä ulos ovestakaan, koska mies varmastikin estäisi hänen aikeensa.


”Olin hullu kun päästin tuon pelottavan mielipuolen mökkiini! Miksi en ajatellut lainkaan”, hän soimasi itseään mielessään.


Kate istui vuoteellaan, tuijotti penkillä nukkuvaa miestä ja vapisi kauttaaltaan. Jonkin ajan kuluttua hän suoristi varovasti jalkansa ja asettautui mukavampaan asentoon irrottamatta silti hetkeksikään silmiään miehestä.


Maatessaan lopulta kyljellään lämpimän peiton alla hän surkutteli toivotonta tilannettaan, johon oli itsensä saattanut. Hän ei aikonut ummistaa silmiään koko yönä, mutta jokin korkeampi voima oli päättänyt toisin.


Vähän ennen aamun sarastusta mökin hämärästä kuuluivat vain vaimeat äänet, jotka syntyivät kun kaksi toisilleen aivan vierasta ihmistä hengitti yhtäaikaisesti, täydessä unessa ja tästä maailmasta mitään tietämättä.


Pöydällä palavan lampun hiljalleen lepattavassa valossa uinaili sikeästi kaksi yksinäistä ihmistä, jotka jonkinlainen kohtalon kummallinen oikku oli saattanut yhteen. Tai kukaties, ehkä kyseessä olivat sittenkin mahtavien, ikiaikaisten henkien kujeet ja juonittelut.


*****


Kun Kate aamulla hätkähti hereille, hän muisti heti edellisillan ja yön tapahtumat. Hän nousi nopeasti ylös vuoteestaan ja katsoi oven suuhun. Eilinen vieras oli kadonnut.


Kate silmäili ympärilleen ja havaitsi, että illalla pöydälle palamaan jätetty lamppu oli sammunut. Hän käveli muutamalla askeleella pöydän luo, tarttui lamppuun ja liikautti sitä hiukan. Lamppuöljyä oli vielä jäljellä, joten hän tajusi oitis, ettei öljy ollut palanut loppuun ja liekki sammunut itsestään vaan vieraan oli täytynyt se sammuttaa.


Ovenvieruspenkillä lojui miehen hartioilla ollut likainen huovanriekale. Sitten hän huomasi, että hänen varahuopansa oli poissa, samoin kuin hänen kiväärinsä oven pielestä.


Hän kiukustui. Näinkö hänen hyväntahtoisuutensa palkittiin!


Harmistuneena hän siirtyi ikkunan luo ja kurkisti pihalle. Miehen jäljet näkyivät selvästi tuoreessa lumessa ja ne johtivat suoraan talliin. Kate sieppasi hartiahuivinsa ja meni ulos. Hän pelkäsi, että mies oli vienyt hänen muulinsakin, ja hänen oli nyt ensi töikseen pakko käydä tarkistamassa asia.


Kate kiirehti pihan poikki ja avasi tallin oven, mutta nähtyään Vanhan Billin seisovan tyynesti pilttuussaan hänkin rauhoittui hieman. Hän palasi takaisin pihalle ja tutki miehen jalanjälkiä. Ne näyttivät johtavan suoraan samaan metsikköön, josta mies oli saapunutkin.


”No, se siitä sitten”, tuumaili Kate.


Mies näytti häipyneen lopullisesti. Vaikka vieras oli osoittautunut varkaaksi, niin ainakaan tämä ei ollut murhaaja. Kate värähti tahtomattaan ajatellessaan miehen käytöstä edellisenä yönä. Hän muistutti itseään, että hänen olisi nyt teljettävä ovensa yöksi, jos mies jostain syystä palaisi takaisin.


Ikänsä perusteella Katella olisi pitänyt olla järkeä ja ymmärrystä olla päästämättä ventovieraita luokseen, mutta elettyään vuosikausia aivan yksin hänellä ei ollut oikein kokemuksia muista ihmisistä. Hän oli melkein lapsekkaan luottavainen eikä voinut ymmärtää, että toiset ihmiset eivät ajatelleet asioista samalla tavalla kuin hän itse.


Hän uskoi edelleen, kuten hänelle oli lapsuusaikanaan opetettu, että ihmisten piti auttaa puutetta ja hätää kärsiviä, ja sitä ajatusta ja ohjenuoraa hän oli aina halunnut noudattaa. Nyt hänen uskonsa muiden ihmisten rehellisyyteen ja hyvyyteen oli saanut kovan kolauksen.


Todettuaan, että miehen vierailu ei kuitenkaan loppujen lopuksi ollut käynyt hänelle liian kohtalokkaaksi, Kate päätti unohtaa koko miehen ja ruveta taas elämään normaalia elämäänsä.


Hän meni takaisin sisälle ja sytytti tulen lieteen. Hän oli aikonut pitää tänään pyykkipäivän ja sen hän tekisi. Päättäväisenä hän aloitti askareensa eikä uhraisi mokomalle miehenkuvatukselle enää ajatustakaan.


*****


Nahcomence kulki ripein askelin eteenpäin lumisessa metsässä. Naisen lämmin huopa hartioillaan ja tämän kivääri kädessään hän tunsi vanhan itseluottamuksensa palanneen.


Edellisenä iltana, jo melkein heti kun hän oli saanut vatsaansa lämmintä ruokaa, hänen kurja olonsa oli tuntunut hieman paremmalta. Samalla kun hän oli istunut naisen asumuksen puisella penkillä, hänen aivonsa olivat jollakin ihmeellisellä tavalla tyhjentyneet murheellisista asioista.


Ja aivan pian hänen päänsä oli ollutkin kuin täynnä jotain sumua, joka oli estänyt kaiken järjellisen toiminnan. Hetkessä hän oli myös kokonaan unohtanut aukottoman suunnitelmansa naisen surmaamiseksi. Sellainen päätös oli vaivihkaa kadonnut jonnekin tietymättömiin hänen ajatuksistaan.


Sillä hetkellä Nahcomence ei edes ollut ajatellut, että hänellä olisi voinut olla jotain pelättävää naisen tai jonkun muun ihmisen taholta. Hän oli ollut melko vakuuttunut siitä, että mökissä ei asunut naisen lisäksi ketään muuta, eikä hänen mieleensä ollut enää kertaakaan juolahtanut, että nainen olisi aivan hyvin voinut tahtoessaan riistää hänen henkensä kiväärillään.


Nahcomence oli ollut myös hyvin tietoinen siitä, että ruokansa tarjoamisen jälkeen nainen oli ilmiselvästi ja kovin kärsimättömän oloisena odottanut hänen lähtevän tiehensä. Mutta hän ei ollut halunnut lähteä.


Hän ei ollut halunnut mennä takaisin ulos jäätävään ja pimeään iltaan. Tuohon ulkomaailmaan, jossa hänen olisi siinä tapauksessa taas kärsittävä loputtomasta kylmyydestä ja yksinäisyydestä. Hän oli halunnut jäädä juuri siihen paikkaan ja vain olla rauhassa, ajattelematta mitään.


Jostain kummallisesta syystä Nahcomence oli lopulta tuntenut olonsa naisen asumuksessa niin turvalliseksi, että hän oli uskonut voivansa sulkea hetkeksi silmänsä ja vaipua kauan kaipaamaansa levolliseen uneen.


Mökin lämpö oli todellakin tehnyt hänen olonsa raukeaksi, ja kun hän sitten oli oikaissut itsensä penkille, ei unen tuloa ollut tarvinnut odotella. Se oli saapunut pehmeästi ja viekkaasti, ja se oli vaivuttanut hänet nopeasti tiedottomuuden tilaan.


Tarpoessaan nyt reippain askelin eteenpäin Nahcomence tunsi itsensä täysin virkistyneeksi.


Lähdettyään mökistä hän oli ottanut mukaansa ansalangat, jotka olivat roikkuneet seinällä mökin ulkopuolella. Ne auttaisivat häntä pyydystämään ruokaa. Hän oli kulkiessaan pysähtynyt hetkeksi ja lähettänyt Jäniksen Hengelle pyynnön, jotta tämä olisi suosiollinen ja ohjaisi saaliin hänen pyydykseensä.


Hän oli ollut hyvin pettynyt havaittuaan, että eläinsuojassa ei ollutkaan hevosta. Nyt hänen oli edelleen pakko tyytyä kävelemään, sillä yksikään comanche-soturi ei halventaisi itseään ratsastamalla muulilla!


Eläinsuojasta hän oli kuitenkin löytänyt majavannahkaisen olkalaukun, joka haisi hieman kalalle, mutta hän yritti olla välittämättä hajusta. Laukkuun hän oli pakannut mökistä löytämänsä kiväärin panokset, tulentekovälineet ja palan leipää.


Kulkiessaan eteenpäin hän samalla mietiskeli mökissä asuvaa naista. Miksi tämä oli yksin? Missä tämän perhe oli? Naisen täytyi todellakin olla hyvin köyhä päätellen siitä, mitä tämä söi.


Nahcomence oli aamulla tarkastanut naisen ruokavarastot ja hän oli yllättynyt, miten vähän syötävää tällä oli ollut. Hän oli löytänyt vain joitakin kuivattuja mausteyrttejä, vähän nahistuneita juureksia, jauhoja ja jyviä. Eikä lainkaan lihaa. Miten ihmeessä nainen aikoi tulla toimeen koko talven? No, sehän ei tietenkään ollut Nahcomencen ongelma.


Nahcomence ei muutenkaan ymmärtänyt tuota naista. Miksi tämä yleensäkään oli päästänyt asumukseensa hänet, täysin ventovieraan ihmisen, joka ei ollut edes naisen omaa väkeä? Valkoisethan pelkäsivät ja vihasivat hänen kansaansa. Naisen täytyi olla todella typerä!


Toisaalta tämä nainen oli kuitenkin vaikuttanut vilpittömän ystävälliseltä ja oli jopa antanut hänelle ruokaa, vaikka sitä ei liiemmälti näyttänyt riittävän naiselle itselleenkään. Hänen mielestään nainen ei myöskään ollut vaikuttanut vähäjärkiseltä tai vaaralliselta, jonka vuoksi tämä olisi karkotettu asumaan kauas muista ihmisistä.


Tarjoamansa ruoan lisäksi nainen oli yöllä tuonut hänelle huovan. Hän oli melkein tappanut naisen sen takia. Hän oli hyökännyt vaistomaisesti tajuttuaan jonkun seisovan vierellään. Nainen oli ainakin säikähtänyt pahanpäiväisesti.


Nahcomence naureskeli itsekseen muistellessaan, miten nainen oli perääntynyt kauhuissaan hänen luotaan. Ainakin tämä oli ymmärtänyt pysytellä siitä lähtien kauempana hänestä.


Kun Nahcomence nyt kiirehti eteenpäin muutaman sormenleveyden paksuisessa lumessa, hän harmitteli taas jalkineitaan. Kesämokkasiinit eivät todellakaan olleet tähän säähän sopivat. Ne olivat kylmät, eivät pitäneet lainkaan vettä ja lisäksi ne alkoivat jo ratketa saumoistaankin.


Hän olisi tarvinnut nyt hieman aikaa ja kunnollisia työvälineitä sekä jotakin vahvaa nahkaa, jotta hän olisi voinut valmistaa itselleen käytännöllisemmät jalkineet.


Hän mietti myös muuta vaatetustaan. Hän oli aamulla päätellyt, että koska nainen asui yksinään, ei asumuksesta varmaan olisi löytynyt mitään miehelle sopivia vaatteita. Siksi hän ei ollut oikeastaan vaivautunut niitä etsimäänkään.


Nyt hän vielä pärjäisi jotenkuten naisen huopa ympärillään, mutta entä jos pakkanen edelleen kiristyisi? Miten hän pystyisi kulkiessaan pitämään itsensä lämpimänä? Tulevina kylminä öinä hän saattaisi jopa paleltua hengiltä.


Naisen asumuksessa oli ollut mukavan lämmintä, ja Nahcomence kaipasi tällä hetkellä lämpöä enemmän kuin mitään muuta. Hän oli saanut kärsiä kylmästä jo riittävän kauan. Monenlaisia asioita pyöri hänen mielessään ja samalla hänen askeleensa hidastuivat.


Hänen pitäisi valmistaa itselleen myös jousi ja nuolia. Jousella metsästäminen oli usein paljon järkevämpää kuin kiväärillä ampuminen. Hän tiesi, että hänen nuolensa osuvat kohteeseensa aina tarkasti ja äänettömästi.


Nahcomence oli omastakin mielestään ollut heimonsa parhaimpia jousen käyttäjiä. Hän oli pystynyt poninsa selästä ampumaan monta nuolta peräkkäin ja tarkasti maaliin samassa ajassa kuin muut olivat ampuneet vain pari nuolta.


Hän oli aikoinaan valmistanut itselleen useita erilaisia jousia, sillä sodankäynnissä ja ponin selässä ratsastaessa olivat lyhyet ja kevyet jouset osoittautuneet parhaimmiksi. Jalkaisin kuljettaessa ja pitkää kantamaa vaativiin metsästysretkiin taas vahvatekoiset pitkäjouset soveltuivat parhaiten.


Hänen paras, paksusarvilampaan sarvista tehty jousensa oli ollut niin hyvä, että muut heimon nuoret miehet olivat aina hieman kateellisina sitä ihailleet. Kyseisen jousen jännittämiseen oli tarvittu tavallista enemmän voimaa ja monet olivat kokeilleet sitä, mutta eivät olleet tarkkuuden kärsimättä pystyneet sitä käyttämään. Hänellä itsellään ei ollut koskaan ollut vaikeuksia oman jousensa jännittämisessä ja salaa hän olikin ollut hiukan ylpeä taidoistaan.


Tämän erikoisen ja erittäin hienon jousen hän oli aikoinaan ostanut kaupustelevalta nez perce-heimon mieheltä kalliilla hinnalla. Nez percet olivat kuuluisia näistä jousistaan ja jotkut jousista olivat todellisia taidonnäytteitä.


Myös Nahcomence tiesi, että jousien valmistaminen paksusarvilampaiden sarvista edellytti tekijältään aivan erityistä osaamista ja kärsivällisyyttä. Sarviaines piti ensin liottaa ja suoristaa, jonka jälkeen ne piti vielä halkaista ja muotoilla täydelliseen muotoonsa.


Nahcomence oli todella harmissaan hienon jousensa menettämisestä. Pieni katkeruus mielessään hän lähetti hengille pyynnön, että nämä ohjaisivat jousen nykyisen omistajan eli jonkun pawnee-soturin nuolta niin, että mies ampuisi jousella omaan jalkaansa. Tämä mielikuva sai Nahcomencen hymähtämään itsekseen ja hänen suunsa vääntyi huvittuneeseen virnistykseen.


Sitten hän vakavoitui jälleen ja ajatteli, että nyt hänen olisi valmistettava jousi jostain kestävästä, mutta samalla myös taipuisasta puusta. Hän oletti, että vaahtera saattaisi tällä kertaa olla käyttökelpoisin puu jousen tekoon, ja vaahteroita voisi lähistöltä ehkä löytyäkin.


Mänty tai setri olisi hänen mielestään parhainta materiaalia nuoliin. Harmi, ettei hänellä ollut enää omia työkalujaan käytettävissään. Niillä työ olisi sujunut helposti ja nopeasti.


”Olisikohan sillä naisella ollut joitakin kunnollisia työkaluja eläinsuojassaan?”


Nahcomence harmitteli sitä, ettei ollut huomannut tarkistaa asiaa.


Hän yritti aluksi keskittyä mielessään vain jousen valmistukseen ja muihin käytännön asioihin, mutta sitten hänen ajatuksensa kääntyivät väkisinkin taas takaisin mökissä asuvaan naiseen.


”Minkähän ikäinen nainen oli? Ainakin minua vanhempi, kuten jo aluksi olin arvellut. Ei mitenkään ruma, mutta kalpea ja aivan liian laiha. Tuskin lainkaan lihaa luiden ympärillä”, hän arveli.


Nainen oli näyttänyt aika pitkältä verrattuna hänen oman heimonsa naisiin. Tämän pitkät hiukset olivat olleet kauniit; kultaan vivahtavat punaruskeat, mutta ehkä kuitenkin liian kiharat hänen makuunsa.


Nahcomence oli aamulla heti herättyään katsellut syvässä unessa ollutta naista tarkemmin ja pannut merkille tämän erikoisen väriset hiukset, jotka olivat levittäytyneet valtoimenaan tyynyn päälle.


Nainen oli nukkunut rauhallisesti hengittäen ja myös ilmeisen sikeästi, koska ei ollut herännyt, vaikka hän oli ruokaa etsiessään kolunnut asumuksen komeroita. Lopulta hän oli seissyt naisen vierellä pitkään vain katsellen tätä, samalla kun oli sivellyt veitsensä terää sormellaan.


Nahcomence oli silloin myös tajunnut, miten helppoa olisi tappaa nainen ja häipyä vähin äänin tiehensä, eikä kukaan saisi koskaan tietää hänen edes käyneen paikalla. Mutta hän oli myös ymmärtänyt, että hänellä ei oikeastaan ollut ainuttakaan syytä niin äärimmäiseen tekoon, sillä nainen ei ollut uhannut häntä mitenkään eikä varmaan usuttaisi ketään hänen peräänsä. Siksi hän oli armeliaasti säästänyt naisen hengen.


Vastoin kaikkia Nahcomencen oletuksia, nainen oli alusta asti kohdellut häntä ystävällisesti, jakanut vähät ruokansa ja jopa yösijankin itselleen tuiki tuntemattoman vieraansa kanssa. Nahcomence ei ollut uskonut voivansa vastata naisen hyväntahdon eleeseen tarpeettomalla väkivallalla.


Katseltuaan naista aikansa Nahcomence oli vihdoin päättänyt lähteä tiehensä. Tyydyttääkseen oman uteliaisuutensa hän oli halunnut sammuttaa pöydällä palavan lampun, mutta koska hän ei ollut aiemmin sellaista nähnytkään, häneltä oli mennyt tovi ennen kuin hän oli selvittänyt itselleen sen salaisuuden ja toimintaperiaatteen. Lopulta hän oli onnistunut sammuttamaan liekin. Sitten hän oli hiljaa poistunut naisen asumuksesta ja jättänyt tämän nukkumaan aamuyön hämärään.


Kulkiessaan nyt eteenpäin Nahcomence yritti taas kääntää ajatuksensa muihin asioihin, mutta aina vain uudelleen hänen mieleensä nousi kuva tuosta valkoisesta naisesta. Ehkä se johtui osittain siitä, että hänen elämässään ei ollut enää lainkaan muita ihmisiä. Ei ainuttakaan, jota hänellä tällä hetkellä olisi ollut lupa ajatella. Kaikki hänen läheisensä olivat kuolleita ja heidät hänen olisi pitänyt comanche-tapojen mukaan unohtaa.


Hän yritti palauttaa muististaan yksityiskohtia naisen kasvoista.


”Minkähän väriset silmät naisella oli ollut? Siniset? Ei, vihreät ne ehkä sittenkin olivat, tai turkoosit”, hän totesi mielessään.


Nahcomence ei ensin huomannut, että hän oli kävellessään pysähtynyt kokonaan. Sitten kun hän sen vihdoin tajusi, hän katseli ympärilleen aivan kuin peläten, että joku olisi saattanut nähdä hänen hajamielisyytensä.


Hän kääntyili hetken paikoillaan, kunnes lähti lopulta kovin päättäväisen näköisenä astelemaan eteenpäin.


*****


Kate lisäsi puita suuren rautapadan alle ja katseli, kuinka vesi alkoi höyrytä. Pata muurattuine tulisijoineen oli Katen isän aikoinaan rakentamassa mökin lisäsiivessä. Huonetta oli siitä lähtien käytetty varsinkin talvisin pyykkitupana ja peseytymistilana.


Padan lisäksi pienessä huoneessa oli peltinen amme, johon saattoi juuri ja juuri mahtua istumaan, jos niin halusi. Korkealla seinän yläosassa oli pikkuriikkinen ikkuna, josta vähäinen päivänvalo tulvi sisälle.


Kate hyräili itsekseen jostain mieleensä muistunutta lapsuuden aikaista sävelmää ja nosti täyteen lastatun pyykkikorin käsivarrelleen. Sitten hän astui hämärästä pesutuvasta ulos auringonpaisteeseen. Vihdoinkin ilma oli hetkeksi kirkastunut ja Kate toivoi, että vienosti puhaltava tuulenvire auttaisi osaltaan hänen vastapestyjä vuodevaatteitaan kuivumaan nopeammin.


Kate ripusti lakanat, tyynyliinat ja pyyhkeet kahden nuoren puun väliin pingotetulle narulle. Hän veti keuhkoihinsa raikasta ulkoilmaa ja nautti auringon lämpimistä säteistä, joita ei ollut viime aikoina ollut paljon näkynyt. Hän aikoi pestä vielä omat, likaantuneet vaatteensa ja ripustaa nekin kuivumaan.


Näitä miettiessään hän käveli takaisin tupaan ja päätti laittaa kuitenkin ensin jotain syötävää itselleen, ehkä puuroa vaihteen vuoksi. Hän oli vasta aamupäivällä syönyt edelliseltä illalta tähteeksi jääneen keiton, mutta sitä oli ollut enää niin vähän jäljellä, että hän kaipasi jo kovasti jotain muutakin ruokaa.


Kate oli ehtinyt vasta sytyttää tulen lieteen ja tarttua keittoastiaan, kun hän oli pudottaa sen käsistään kuullessaan oven avautuvan ja sulkeutuvan takanaan. Hän kääntyi nopeasti ja näki kauhukseen ovella eilisen vieraansa.


Mies astui ilmeettömästi häntä kohti, yhtä pelottavan ja likaisen näköisenä kuin edellisenä päivänäkin, huopa hartioillaan ja kivääri kädessään.


Samalla kun mies kaivoi huopansa kätköistä jotain esille, Kate otti peloissaan pari askelta taaksepäin. Hänen mieleensä tuli heti edellisen yön veitsikohtaus. Lopulta mies ojensi kätensä häntä kohti, mutta kädessä ei tällä kertaa ollutkaan veistä vaan jänis.


Mies oli tuonut hänelle jäniksen!


Arkaillen Kate tarttui saaliiseen eikä aluksi tiennyt, mitä hänen pitäisi sille tehdä. Hän huomasi, että jänis oli jo valmiiksi suolistettu. Mies kääntyi ja meni tyynesti takaisin oven luo, laittoi kiväärin paikoilleen oven suuhun ja istahti sitten samalle penkille, jolla oli istunut edellisenä iltanakin.


Kate tuijotti hämmennyksen vallassa vuoroin miestä, vuoroin jänistä, kunnes viimein laittoi kattilan ja jäniksen pöydälle ja pois käsistään. Hänelle oli yhtäkkiä valjennut, että mies tietysti halusi hänen valmistavan jäniksestä jotain ruokaa ja ilmeisesti tämä oletti saavansa myös itse syödäkseen.


No, ei Katella ollut oikeastaan mitään sitä vastaan, sillä mieshän oli ruoan tarveaineen hankkinutkin. Samalla hän ajatteli helpottuneena, että saisi ainakin toistaiseksi pitää henkensä, koska mies oli kaikesta päätellen jäänyt odottelemaan ruoan valmistumista.


Selvittyään ensimmäisestä säikähdyksestään Kate kääntyi kohentamaan tulta liedessä ja lisäsi hiukan puita tulipesään. Syrjäsilmällä hän näki vieraansa riisuvan huovan hartioiltaan ja laskostavan sen penkille viereensä. Katsellessaan miehen likaista ihoa Kate ei voinut olla taas tuntematta voimakasta vastenmielisyyttä vierastaan kohtaan.


Hän huomasi myös, että miehen kyljessä oli varmaan jonkinlainen haava, koska kuivunut veri oli värjännyt kämmenen kokoisen alan tämän ihosta tummanruskeaksi. Joku, tai jokin oli saanut aikaan tuon vamman, ja Kate pohti mielessään erilaisia vaihtoehtoja, jotka olisivat voineet sen aiheuttaa.


Tuijottaessaan vierastaan vaivihkaa Kate tajusi vihdoin, että mies ei ehkä ollutkaan ihan niin vanha kuin hän oli aluksi luullut. Mies istui penkillä nyt paljon ryhdikkäämmin kuin edellisenä iltana, jolloin tämä oli näyttänyt melkeinpä kumaralta vanhukselta. Likaraidat miehen kasvoissa kuitenkin hämäsivät häntä niin paljon, ettei hän oikeastaan pystynyt tämän ikää mitenkään helposti arvioimaan.


Vilkuillessaan salaa miehen suuntaan Kate sai yhtäkkiä päähänsä hurjan ajatuksen. Hän horjui kuitenkin kahden vaiheilla eikä tiennyt, voisiko hän tehdä niin uskaliaan teon, kuin mitä hän nyt suunnitteli mielessään.


Hänellä ei ollut aavistustakaan siitä, mitä mies tällä hetkellä ajatteli. Lopulta hän teki rohkean päätöksensä, siirtyi varovasti kohti vierastaan ja mietti samalla, että miten ihmeessä hän saisi tämän ymmärtämään tarkoituksensa.


Katen lähestyessä miestä, tämä tuijotti häntä totisena alta kulmien ja näytti samalla silminnähden harmistuneelta. Miehen vartalokin oli nyt jollain lailla jännittynyt, aivan kuin tämä olisi ollut valmiina tekemään jonkin äkillisen liikkeen, jos olisi katsonut sen tarpeelliseksi.


”Tulisitteko mukaani”, sanoi Kate.


Samalla Kate hieman pelkäsi sitä, miten mies reagoisi hänen sanoihinsa. Sitten hän kuitenkin kulki kohti ovea ja yritti viittoillen saada miestä ymmärtämään, että tämän pitäisi seurata häntä ulos.


Kate avasi oven ja kutsui miestä uudelleen. Mies epäröi ensin, mutta nousi sitten hitaasti ylös ja lähti kävelemään hänen perässään, kai enemmän uteliaisuudesta kuin halusta totella. Kate astui ulos ja kulki edellä, miehen seuratessa hänen kannoillaan, mutta mies piti häneen kuitenkin jonkinlaisen itselleen sopivan välimatkan.


Kate käveli mökin kulman taakse ja avasi pesutuvan oven. Hän meni miehen edellä sisään ja viittoili taas tätä seuraamaan. Pienen empimisen jälkeen mies astui ovesta pesutupaan, mutta tämä oli selvästikin vielä kovin varuillaan ja pälyili ympärilleen. Miehen käsi näytti myös tapailevan vyötäröllä olevan veitsen kahvaa.


Mies ei todellakaan voinut tietää, mikä tuon hämärän ja kostean huoneen tarkoitus oli, ja arvatenkin tämä pelkäsi, että siellä saattaisi olla joku piilossa ja valmiina hyökkäämään hänen kimppuunsa.


Varmistuttuaan siitä, että huoneessa ei ollut ketään muuta, mies näytti kuitenkin rauhoittuvan. Kate osoitti suurta vesipataa, kasteli kätensä vedessä ja valutti sitä muutaman kerran sormiensa välistä sanoen:


”Tässä on lämmintä vettä. Voitte laittaa veden tuohon ammeeseen ja peseytyä siinä. Minä näytän.”


Kate tarttui puiseen kauhaan ja lappoi vettä padasta ammeeseen. Sitten hän otti hyllyllä olevasta kiposta palan saippuaa ja ojensi sen miehelle. Hetken epäröityään mies tarttui saippuaan ja nosti sen kasvojensa eteen nuuhkaistakseen sitä. Kate ei ollut varma, oliko mies lainkaan ymmärtänyt, mitä hän oli tarkoittanut, ja oliko tämä koskaan edes nähnyt saippuaa.


Kate oli jo aikaisemmin huomannut, että miehen ohimolla ja hiuksissa oli kuivunutta verta. Katseltuaan tarkemmin miehen päätä hän pystyi jopa erottamaan ihossa olevan rosoisen haavan. Hän arveli, että ehkä haava saattaisi pahimmassa tapauksessa tulehtua, jos sitä ei pian puhdistettaisi. Sen vuoksi hän päätti ehdottaa, että mies pesisi hiuksistaan pois tuon inhottavan näköisen ruskean tahman. Hän nosti kätensä ensin omalle ohimolleen ja näytti sitten miehen ohimoa sormellaan.


”Teillä on ilmeisesti haava päässänne ja se pitäisi varmaan puhdistaa liasta ja roskista”, hän sanoi.


Mies tuijotti häntä mustilla silmillään, käänsi sitten katseensa ammeeseen ja nosti hitaasti kätensä tunnustelemaan päätään. Kate voi melkein vannoa, että mies hätkähti omaa kosketustaan ja näytti jotenkin yllättyneeltä. Hän ei kuitenkaan tiennyt, johtuiko säpsähtäminen kivusta vai hämmästyksestä, mutta ainakin mies oli reagoinut kosketukseen.


Sitten he seisoivat siinä tuokion verran toisiaan tuijottaen, eikä Kate keksinyt enää mitään, millä olisi paremmin selventänyt miehelle mitä hän odotti tämän tekevän.


Kate huomasi taas miehen saastaiset housut ja hänen mieleensä tuli uusi ajatus. Hän viittoili miehelle ja yritti saada tämän jotenkin ymmärtämään, että tämän pitäisi odottaa paikoillaan sillä välin kun hän kävisi hakemassa jotain mökistään.


Kate ei todellakaan ollut varma siitä, että mies jäisi kiltisti odottamaan pesutupaan hänen paluutaan. Ehkä tämä päättäisi käyttää tilaisuutta hyväkseen ja lähteä tiehensä sillä välin. Joka tapauksessa Kate puikahti nopeasti miehen ohi ja melkein juoksi ulos ovesta jättäen miehen seisomaan yksin saippuoineen.


Tovin kuluttua Kate palasi mukanaan pari vaatekappaletta. Hän huomasi, että mies seisoi pesutuvassa edelleen miltei samassa asennossa kuin mihin oli jäänyt. Kate näytti tuomiaan vaatteita miehelle ja sanoi:


”Voitte pukea nämä yllenne. Luulen että kokokin saattaisi olla sopiva. Vaatteet ovat ihan puhtaita ja ehjiä, vaikka vanhoja tosin. Minä voisin myöhemmin pestä nuo teidän housunne, sillä ne ovat todella likaiset.”


Kate osoitti sormellaan miehen housuja ja ojensi puhtaat vaatteet tämän ulottuville. Mies ei kuitenkaan tarttunut niihin vaan seisoi edelleen paikoillaan saippua toisessa kädessään ja toinen käsi puristuneena tiukasti nyrkkiin.


Kate laski vaatteet penkille ja sanoi:


”Minä menen nyt valmistamaan ruokaa ja jätän teidät rauhaan. En voi, enkä haluakaan pakottaa teitä peseytymään, mutta uskoisin, että siitä ei teille olisi todellakaan mitään haittaa. Voitte kuitenkin tehdä ihan kuten haluatte.”


Sitten hän kääntyi, meni nopeasti ulos ja sulki oven perässään.


Nahcomence säpsähti hieman kuullessaan oven loksahtavan kiinni. Hän ymmärsi, että nainen oli tarkoituksella jättänyt hänet yksin hämärään huoneeseen.


Hän tuijotti kädessään olevaa saippuaa ja penkillä lojuvaa vaatemyttyä. Hän ei ollut typerys, eikä naisen ehdotus ollut jäänyt hänelle mitenkään epäselväksi, mutta hänen mielensä taisteli sitä vastaan.


Lopulta hän laski saippuan kädestään siihen samaan pieneen astiaan, josta nainen oli sen ottanut. Ja sitten hitaasti, seinään nojaten, hän vajosi istumaan kovaksi poljetulle maalattialle. Ajatukset ja tunteet myllersivät hänen päässään, eikä hän oikein pystynyt päättämään, mitä hänen pitäisi nyt tehdä.


Hän tunsi sydämessään, että ikiaikaisten comanche-tapojen vuoksi hänen olisi kuulunut vielä monen auringonkierron ajan viettää suruaikaansa, peittyneenä tuhkaan ja pukeutuneena rääsyihin. Sukulaiset ja ystävät olisivat siitä tienneet hänen murheensa suuruuden ja syvän kunnioituksensa pois nukkuneita vainajia kohtaan.


Hänellä ei kuitenkaan ollut elämässään enää tuttuja ihmisiään. Ei yhden yhtäkään. Hän itse oli ainoa, jonka sydäntä tämä menetysten sanaton tuska ja kaipaus raastoi. Hän ei voisi enää koskaan puhua kuolleista läheisistään kenellekään, ei saisi edes ajatella heitä, ja hänen pitäisi noudattaa perinteisiä tapoja, niin kuin aina oli tehty.


Mutta kenelle hän muka näyttäisi surunsa? Kuka välittäisi siitä, miltä hänestä nyt tuntui?


Pitkän aikaa hän vain istui aloillaan ja tuijotti eteensä, kunnes hänen kätensä hiljalleen nousi koskettamaan veren kovettamia hiuksia. Tuokion kuluttua hänen rinnastaan pusertui vaimea huokaus, ja hän nousi ylös kurottaen saippuaa käteensä.


*****


Kate oli valmistanut jänismuhennosta. Jäniksen nylkeminen ja paloitteleminen oli jotain, jota hän ei ollut tehnyt vuosikausiin, ja häntä oli ensin inhottanut tarttua veitseen. Eläimen lasittuneet silmät olivat tuntuneet katsovan häntä syyttävästi. Lopulta hän oli tajunnut, että saadakseen jotain aikaiseksi hänen oli vain karaistava luontonsa ja ryhdyttävä työhön. Ensimmäisten viiltojen jälkeen hän ei enää ollut ajatellutkaan koko asiaa ja loppu oli sujunut kuin vanhasta muistista.


Hän oli kiskonut nahan irti, poistanut kalvot ja paloitellut lihan sopivan kokoisiksi paloiksi ennen kuin oli sujauttanut ne pataan suolan, laakerinlehden ja kuivatun timjamin kanssa. Hän kiitti onneaan, että oli kesän aikana saanut itsestään sen verran irti, että oli käynyt keräämässä yrttejä ja kuivannut ne tulevaa käyttöä varten.


Ruskistettuaan palat pilkkomansa sipulin ja pienen laardinokareen kanssa hän oli lisännyt pataan vettä ja pienen osan niistä juureksista, joita hänellä vielä oli. Hän toivoi, että liha olisi hänen laittamanaan kelvollista, vaikka hänen oli ollut pakko käyttää se ilman muutaman päivän riiputtamista. Lihan mureus ei varmaan ollut paras mahdollinen, mutta asiaa ei voinut nyt auttaa.


Kate oli ahertanut lieden ääressä itsekseen hymyillen, ja jonkin ajan kuluttua oli valmistuvan ruoan tuoksu tuonut veden hänen kielelleen. Pitkään aikaan hän ei ollut nauttinut aterian valmistamisesta niin paljon. Jotenkin se, että hän teki ruokaa jollekin muulle kuin itselleen, oli hänestä poikkeuksellisen mukavaa.


Hieman hänestä kuitenkin tuntui oudolta, että mies, jonka kanssa hän oli aikonut asettua aterioimaan, oli hänelle täysin outo, ja jonka tulevista aikeista hänellä ei ollut pienintäkään aavistusta.


Saatuaan pöydän katetuksi hän oli istahtanut penkille odottelemaan vierastaan. Ruoka oli ollut valmiina jo jonkin aikaa, eikä hän voinut ymmärtää, mitä miehelle oli tapahtunut. Miten joku voi käyttää peseytymiseensä useita tunteja? Kate oli odottanut miehen palaavan pesutuvasta jo aikoja sitten, mutta tätä ei vain kuulunut.


Kate oli kävellyt monta kertaa ikkunan luo ja katsellut pihalle, vaikka hän ei oikeastaan uskonutkaan miehen siellä seisovan. Monenlaiset ajatukset pyörivät hänen päässään. Toivottavasti mies ei ollut liukastunut ja kaatunut. Ehkä tämä oli lyönyt päänsä ja makasi nyt hengettömänä pesutuvan lattialla. Pitäisiköhän hänen käydä vilkaisemassa?


Ei, eihän hän voisi sitä tehdä! Mieshän saattaisi olla siellä ihan ilman… Parempi ehkä odottaa vielä. Ruokakaan ei ollut enää täysin kuumaa, joten kohta se pitäisi joka tapauksessa lämmittää uudelleen.


Vielä hetkisen odoteltuaan Kate huokaisi, nousi paikaltaan pöydän äärestä ja oli juuri siirtämässä pataa takaisin liedelle kun ovi avautui. Kate oli vielä selin ovelle, mutta hän kuuli miehen astuvan sisään ja sulkevan oven perässään.


Kate laski padan käsistään takaisin pöydälle. Pyörähtäessään ympäri hän ennätti huomata, miten miehen kädessä ollut veitsi välähti ennen kuin se iskeytyi kopsahtaen seinään aivan oven pieleen. Sitten mies kääntyi, eikä Kate ollut uskoa silmiään!


Puhumaton intiaani, jonka iästä Katella ei ollut aikaisemmin ollut oikeastaan mitään käsitystä, olikin aivan nuori, ei varmasti vielä kahtakymmentäkään!


Miehen hiuksetkaan eivät oikeasti olleet harmaat vaan pikimustat, paitsi sivuilta, jossa ne olivat vaaleammat ja lyhyet, aivan kuin jotenkin vahingoittuneet. Pesun jäljiltä vielä kosteat ja osin hieman takkuiset hiukset olivat harvinaisen pitkät, ja takaa ne ylettyivät aina selän alaosaan asti.


Nyt kun kasvojen lika oli poissa, Kate näki, että nuori mies oli oikeastaan melko komea. Tällä oli miehekäs leuka, sopusuhtainen nenä ja intiaaneille ominaiset, hieman korkeammat poskipäät, mutta silti mies ei näyttänyt aivan tyypilliseltä intiaanilta. Ei ainakaan sellaiselta, jollaisiksi Kate oli heidät aina kuvitellut. Miehellä ei ollut pieniä tihrusilmiä eikä köyryä kotkannenää niin kuin tupakkakaupan edessä seisovalla puuintiaanilla.

